Wikiproiektu:Haur eta Gazte Literatura/2017/Irudiak - Wikipedia, entziklopedia askea.\nWikiproiektu:Haur eta Gazte Literatura/2017/Irudiak\n1 Ikastaroak Irakasle Eskolako ikasleekin (2017)\n2 Ikasleen bisita Dokumentaziogunera (2017)\n3 Wikilariaren eguneroko egitekoak Dokumentaziogunean (2017)\n4 Wikiproiektuari buruzko bideoaren grabazioa (2017)\n5 Idazlezainak, "Euskal Literatura wikitzen" ekitaldia\n6 Bisitak (2017)\n7 Idazleen argazkiak (2017)\n8 Ilustratzaileen argazkiak (2017)\n9 Ilustrazioak (2017)\n10 Obrak (2017)\nIkastaroak Irakasle Eskolako ikasleekin (2017)Aldatu\nEntzuten baino, Wikipedian eginez ikasten da!\nErreferentziak! Ezinbestekoak artikulu txukun batean.\n3 orduko lantegian egindako lanarekin pozik!\nIkasleen bisita Dokumentaziogunera (2017)Aldatu\nMartxoaren 8an Irakasle Eskolako ikasleak Haur Liburuaren Dokumentaziogunean izan ziren lanean.\nEHUko ikasleak Wikipediako artikuluak zuzen dokumentatzeko datuak biltzen aritu ziren Dokumentaziogunean.\nHaur Liburutegi Nagusiko beste baliabideak eskura izan zituzten: Liburutegiko lantaldea, ekipamenduak...\nWikilariaren eguneroko egitekoak Dokumentaziogunean (2017)Aldatu\nXabier Cañas wikilaria eta Leire Cano wikilari egoiliarra Haur Liburuaren Dokumentaziogunean.\nXabier Cañas eta Leire Cano.\nIkasten... Xabierrekin, beti ikasten.\nWikiproiektuari buruzko bideoaren grabazioa (2017)Aldatu\nWikiLiburutegiak egitasmoa zer den azaltzeko bideo bat grabatu dugu.\nLehen irudiak hartzen...\nMertxe Zabala, Egia Kultur Etxeko liburutegiko teknikari laguntzailea.\nJosebe Ormazuri, Elkar argitaletxeko Marketing arduraduna.\nEHUko Irakasle Eskolako ikasleekin bideoa grabatzen.\nMarkel Eizagirre ikaslea Leire Cano wikilari egoiliarraren galderei erantzuten.\nIntza Alkain ikaslea eta Pixel enpresako Ander Monedero.\nArantxa Arzamendi, Donostiako Udal Liburutegi Nagusiko arduraduna.\nSorne Matxiñena, Koldo Mitxelena Kulturuneko liburuzaina.\nIdazlezainak, "Euskal Literatura wikitzen" ekitaldiaAldatu\nJuan Kruz Igerabide izan da 2017 honetan Haur Liburuaren Dokumentaziogunera bisitan etorri den lehen idazlea.\nPako Aristi azpeitiarra ere izan da gure artean.\nIdazle errenteriarra eta Marta Maza liburuzaina.\nIdazle asteasuarra, Bambulori bizia ematen.\nKirmen Uribe idazle ondarrutarra.\nIdazle etxebarritarra Argiaren alaba liburuaren irakurketan.\nIdazle oiartzuarra, aurkezpenerako gidoitxoa prestatzen.\nMarta Maza liburuzaina Tere Irastortza idazlearekin.\nLeire Cano wikilari egoiliarra idazle zaldibiarrarekin solasean.\nMarta Maza liburuzaina Ana Malagon idazlearekin.\nANA Malagon idazle donostiarrarekin, ANA Karenina irakurtzen. Hau ere nire lANA da, bai.\nLeire Cano, Itxaro Borda eta Marta Maza.\nItxaro Borda idazle baionarra\nHarkaitz Cano idazlea Twist eleberria irakurtzen.\nUxue Alberdi idazle eta bertsolaria, Lur eta Intzarekin, Donostiako Haur Liburutegian.\nUxue Alberdik Besarkada eta Aulki-jokoa liburuetako pasarteak irakurri zizkigun.\nXabier Olaso idazlea Tximeletrak poema liburua irakurtzen.\nEsatari eta idazle alegiarra, wikilari egoiliarrarekin.\nIdazle donostiarrak Etorkizuna liburuaren eta Azken garaipena komikiaren pasarte bana irakurri zizkigun.\nPaddy Rekalde idazle bizkaitarra, Victoria Eugeniako Club aretoan.\nPoesia Orduak 2017, Jukebox EkaHitza. Paddy Rekalde, DJ Itsua eta Oier Flores artista plastikoa.\nBeatriz Chivite eta Marta Maza, Donostiako Haur Liburutegian.\nIdazle nafarra, Leire Cano wikilari egoiliarrarekin.\nJon Iñaki Lasa idazlea, Donostiako Haur Liburuaren Dokumentaziogunean.\nIdazle bizkaitarra, Bidaiak poema-liburua irakurtzen.\nMarta Maza liburuzaina eta Jesus Mari Olaizola 'Txiliku' idazlea, Donostiako Haur Liburutegian.\nMartin Bidaur idazlea, Donostiako Haur Liburuaren Dokumentaziogunean.\nMartin Bidaur, Itzulera poema-liburua irakurtzen.\nFelipe Juaristi idazlea, Donostiako Haur Liburutegian.\nIdazle azkoitiarra, Galderen geografia poema-liburua irakurtzen.\nUnai Elorriaga idazlea, Donostiako Haur Liburutegian.\nMiren Agur Meabe idazlea, Elena Oregirekin.\nPatxi Zubizarreta idazlea Donostiako Haur Liburuaren Dokumentaziogunean.\nIdazleen argazkiak (2017)Aldatu\nKarlos Linazasoro. Argazkilaria: Ander Gillenea\nIñaki Linazasoro. Argazkilaria: Joseba Urretavizcaya Inchausti\nPatxi Zubizarreta. Argazkilaria: Raul Bogajo\nArantxa Iturbe. Argazkilaria: Dani Blanco\nJoxantonio Ormazabal. Argazkia: Maider Zapirain\nJuan Carlos Etxegoien 'Xamar'. Argazkia: Joanes Etxegoien\nTere Irastortza. Argazkia: F.M.\nJoanes Urkixo. Argazkilaria: Juantxo Egaña\nUr Apalategi. Argazkilaria: Maddi Trutxuelo\nIñaki Mendiguren. Argazkia: Sarah-Jane Turtle\nXabier Olaso. Argazkilaria: Mari Jose Alvarez\nMariasun Landa. Argazkilaria: Natividad de la Puerta Rueda\nUxue Alberdi. Argazkilaria: Conny Beyreuther\nJesus Mari Olaizola 'Txiliku'. Argazkiak: Paloma Gabirondo Otermin\nCastillo Suarez. Argazkilaria: Enara Intsausti\nFelipe Juaristi. Argazkiak: Teresa Santos\nBeatriz Chivite. Argazkilaria: Zoe Marticorena\nBea Salaberri. Argazkilaria: Jakes Larre\nJuan Luis Zabala. Argazkilaria: Jon Andoni Martin Gonzalez\nMikel Taberna. Argazkia: Itxaro Taberna\nIgor Estankona. Argazkia: Iratxe Etxebeste\nPaddy Rekalde. Argazkia: Susa\nPaddy Rekalde. Argazkia: Garazi Abraldes Azkorbebeitia\nIban Zaldua. Argazkia: Eli Zaldua\nXabier Olarra. Argazkilaria: Dani Blanco\nAingeru Epaltza. Argazkia: Elena Ronkal\nPello Otxoteko. Argazkilaria: Xabier Urresti\nJesus Mari Mendizabal 'Bizargorri'. Argazkilaria: Unai Pérez Azaldegui\nInazio Mujika. Argazkia: Miren Mujika\nAsier Serrano. Argazkia: Josu Margusino\nMartin Bidaur. Argazkia: Susa\nJon Martin. Argazkia: Maddi Suarez\nXabier Mendiguren Elizegi. Argazki Press / Luis Jauregialtzo\nIñigo Aranbarri. Argazkia: Zaldi Ero\nBeñat Sarasola. Argazkia: Oier Aranzabal\nArantxa Urretabizkaia. Argazkia: Pamiela argitaletxea\nIñaki Zubeldia. Argazkia: Galtzaundi Euskara Taldea\nLeire Bilbao. Argazkia: Aitor Unamuno\nAngel Erro. Argazkia: Carlos Castellano\nLutxo Egia. Argazkia: Javier Atxa\nJoxean Muñoz. Argazkilaria: Iñigo Royo\nAna Urkiza. Argazkia: Maite Bastida\nItxaro Borda. Argazkia: EKE (Pantxika Maitia)\nIlustratzaileen argazkiak (2017)Aldatu\nIdoia Beratarbide. Argazkilaria: Alvaro Ledesma\nDani Fano. Argazkilaria: Maite Landatxe\nJulen Ribas. Argazkilaria: Ane Idigoras\nMaite Mutuberria. Argazkilaria: Jorge Fernández Mayoral\nAinara Azpiazu 'Axpi'. Argazkia: Irutxuloko Hitza / Estitxu Zabala\nJuan Carlos Eguillor. Estudioko argazkia\nArgia Mozal Legea (Joseba Larratxe).jpg\nMozal Legea. Joseba Larratxek Argia aldizkariaren azalerako egindako marrazkia (2016-04-17)\nTernera a la jardinera (Concetta Probanza).jpg\nTernera a la jardinera. Concetta Probanzak Elena Romanen Hay menú económico poema libururako egindako ilustrazioa\nArgiaren alaba (Euskadi Saria 2015).jpg\nMoroak gara behelaino artean? (P).jpg\nAzken aldaketa 14 martxoa 2018(e)an, 19:08(e)tan\nOrriaren azken aldaketa: 14 martxoa 2018, 19:08.


Balmoral hotelak 130 logela moderno dauzka, azken erosotasunez hornituak eta gure ostatu-hartzaileen egonaldia erosoa izan dadin diseinatuak.\nEstilo moderno eta gaur-gaurkoan diseinatuta daude logelak, ostatu-hartzaileek beren egonaldiaz gozatzeko behar dituzten zerbitzu guztiekin. Banako logelak zerbitzu hauek dauzka: minibarra-kontua, kutxa gotorra, smart TB, tea eta kafe egitekoak, bainugela eta Rituals amenity-ekin, eta abba logelek berezkoak dituzten gainerako ezaugarri guztiak.\nArgi naturalik gabeko barne-patio batera ematen du logelak.\n1-2 pertsonarentzako logela.\nAbba logela guztiak estilo moderno eta gaur-gaurkoan diseinatuta daude eta gure ostatu-hartzaileen erosotasun eta atsedena bermatzeko beharrezko guztia daukate, bai eta negozio-bidaietan lan egiteko erraztasun guztiak ere. Kanpora ematen dute denek eta ekipamendu hauek dauzkate: aire girotua, plasmazko telebista, minibarrara, arropa garbitzeko zerbitzua eta guztiz hornitutako bainugela (Rituals-en amenity-ak, ile-lehorgailua eta handitze-ispilua).\nabba logela barrualdera\nBarrura ematen duten abba logela guztiak estilo moderno eta gaur-gaurkoan diseinatuta daude, gure ostatu-hartzaileek eroso egoteko eta atseden hartzeko behar duten guztiarekin, negozio-bidaietan lan egiteko erraztasun guztiekin batera. Barrura ematen dute guztiek eta eraikinaren barruko aldean kokatuta daude, atseden hobea bermatzeko..\nGoi-mailako logela terrazarekin\nTerraza daukaten goi-mailako logeletan Bartzelonak urte osoan eskaintzen duen eguraldi atseginaz gozatu dezakete gure ostatu-hartzaileek. Ekipamendu hauek dauzkate logela hauek; minibarra, Nespresso kafe-makina, kutxa gotorra, smart TB, minibarrara, arropa garbitzeko zerbitzua eta guztiz hornitutako bainugela (Rituals-en amenity-ak, ile-lehorgailua eta handitze-ispilua).\nabba Premium logelak ostatu-hartzaile zorrotzenei esperientzia bereizgarria eskaintzeko diseinatuta daude. Logela hauek terraza daukate, eraikinaren goiko aldean kokatuta daude, gaur-gaurko diseinua eta Premium esperientzia batez gozatzeko behar den guztia daukate eta negozio-bidaiei lotutako egonaldietarako dira bereziki egokiak. Ekipamendu hauek dauzkate: aire girotua, minibarrara, Nespresso kafe-makina, guztiz hornitutako bainugela (hidromasaje-bainuontzia, Rituals-en amenity-ak, ile-lehorgailua eta handitze-ispilua), plantxatzeko zerbitzua eta Laneko behar guztiei erantzuteko konexiorik onena. Logela hauetako hamarrek terraza daukate, gainera.\n3 pertsonarentzako logelak.\nOhe osagarri bat daukaten gelak dira. Beren kategoriako gainerako logelek dituzten ekipamendu berberak dauzkate: aire girotua, plasmazko telebista, minibarra, arropa garbitzeko zerbitzua eta guztiz hornitutako bainugela (Rituals-en amenityak, ile-lehorgailua eta handitze-ispilua).\n1m x 2m + osagarria\n4 edo 5 pertsonarentzako logela.\nKomunikatuta dauden 2 logela bikoitzez eta ohe osagarri batez osatutako familia-logela. Familiarekin batera primerako egonaldia izateko behar duzun guztia aurkituko duzu bertan. Ekipamendu hauek dauzkate logela hauek: aire girotua, plasmazko telebista, minibarra, arropa garbitzeko zerbitzua eta guztiz hornitutako bainugela (Rituals-en amenity-ak, ile-lehorgailua eta handitze-ispilua).\nAzalera: 40 m2\nOhe mota: 4 banako ohe (1m x 2m)\n1m x 2m-ko 4 ohe


Kotizazioa – Gizapedia\nKotizazioa merkatu batean ondasun bati esleitzen zaion prezioa da, ondasun horren azken salerosketak, ondasun horren eskaria eta eskaintza eta merkatuaren uneko egoera kontuan harturik. Adibidez, artelan baten kotizazioa ustez artelan hori salgai jarriko balitz edota enkantean jarrita lortuko lukeen prezioa da, artearen merkatuaren egoera eta artistaren ospea kontuan harturik.\nBi ondasun osagarriak direla esaten da behar berdina asetzen dutenean; adibidez, ondasun osagarriak dira inprimagailuak eta tinta; eta bizikleta eta bizikletan ibiltzeko burukoa. Ondasun osagarrietako baten eskaera handitzen…


2007 Abuztua | Gutenberg Galaxia\nAbuztua 28th, 2007 10:49 am filo, zine Leave a comment\nAbuztua 22nd, 2007 8:53 am media Leave a comment\nModak, bizitzako beste alorrei bezala, kazetaritzari ere sakon eragiten diola sinistuta nago. Argazki kamera batek gertakari hau edo hura izoztu izan ez balu, seguru aski ez litzateke aipagai izango han eta hemengo egunkarietan. Ezta kazetari trebeenak xehetasun guztiak bertatik-bertara bilduta ere. Argazkiaren beraren ikusgarritasunagatik izan ez balitz, ez litzateke ikamika piztuko. Gauza berdina albiste batek morboa esaten zaionaren ezaugarri guztiak metatuko ez balitu: Gertakariaren ondorioak pareko larritasuna izanda ere, egunkarien azalek ez liokete lekurik eginen.\nNork gogoratzen ditu zakur «oldarkorren» haginkadak? Garai batean, astero-astero izaten genuen pitbull edo rotwailler baten erasoaren berri. Zikloak iraun zuen bitartean, ziur nago kazetariak azken hozkadaren atzetik ibiliko zirela, scooparen bila. Azkenaldian, baina, ez da nire belarri eta begietara horrelako berririk iritsi. «Arriskutsu» izateari utzi al diote zakur «arriskutsuek?».\n«Botiloi» edo antzerako izena jarri dioten «fenomenoak» ere gorabeherak izaten ditu. Aldizkako presentzia du masa hedabideetan. Batzuetan, deialdi muskilenak ere dituzte aipagai telebista eta irrati esatariek. Ekaitzaren ostean barealdia iritsi ohi da, ordea, eta hilabetetan ez da berriz entzuten «fenomeno» horren berri. «Litrolarien» ramadan, gaubeila edo sabbath modukoa ote? Abstintentzia kolektiboa? Geure koadrilak, nerabezaroan bizi zenean, «litroak» edo «eleak» egiten zituen, ez «botiloia». Eta urte batzuk pasa dira…\nBadirudi entzierroetan korrika egiten duten adingabekoei tokatu zaiela orain minutu beteko fama. Iruñeko zezen mantsoen aurrean bere aitarekin lasterka ibili zen mutikoaren harira (argazkia tarteko egin zen ezagun), bigantxa batek Murchanteko gaztetxo bat zauritu duela entzun dut asteburu honetan hedabide guztien ahotan. Ez naiz ni izango adin txikikoak horrelako ekimenetan parte hartzearen alde agertuko dena. Beste ikuskizun batzuetara eramatea egoki ote den da nire zalantza: Ezkutalekutik ikusteko besterik ez bada ere, zezenketara eramatea zilegi da? Eta futbol partida batera?\nKatez aldatu dut. Festak dira Bartzelonako Gracia auzoan. Castellers-ak dorrea eraikitzen ari dira. Gailurrean, zazpi urte izango ez dituen neskato bat. Bat-batean, irrist egin, eta jausi egin dira. Zauritutik ez, baina arriskuaz zipitzik ere ez.\nZUZENKETA: Paperezko GARAn argitaratutako bertsioan haurra “arin zauritu” dela idatzi nuen, baina antza larri dago. Barkamenak beraz.\nAbuztua 20th, 2007 9:01 am media Leave a comment\nAbuztua 6th, 2007 3:06 pm blog, ziber 16 comments\nAbuztua 6th, 2007 8:05 am filo Leave a comment


Partisanoak | Drina Zubia Kultur Elkartea\nTag Archives: Partisanoak\nTesla Ordua (29 irratsaioa)\nGaur, apiril kaotiko baten ostean, Tesla Orduaren 29 irratsaioa egin dugu. Maiatzaren 9an egin dugun irratsaio honek, nola ez Garaipen Antifaxista izan du hizpide. Honen bidez, Herri Askapen Gudan (Naradna Osloboditelna Borba), Josip Broz Titoren pean jugoslaviar partisanoek Alemania naziaren eta tokiko kolaboratzaileen aurka 1914-1945 artean egindako borrokan, izan ziren gertaera batzuk deskribatu ditugu: Armada partisanoaren eboluziotik, bertan emakumeek izandako paperera, honen beso politikoaren (Herri Frontea-Narodni Front) eta Alderdi Komunistaren paperetik eta zibilen kontrako masakretik pasatuz. Azkenik, 94 urteko partisano ohi Petar Matići buruz hitz egin dugu.\nHonen ostean, apirilean zehar izan ditugun berrien inguruan hitz egin dugu. Lehenik NATOk Balkanetan daraman espantsioaren gainean hitz egin dugu. Hala, Montenegro NATOn sartzear dago, haren legebiltzarrak NATOk 1999an bonbatutako herrialde hau Aliantzan sartzea erabaki baitu, oposizioaren protesta handien artean. Alajaina, Montenegroko elite agintariek legea aldatu dute erreferendum bat saihesteko, eta beste alde batetik oposizioari Estatu-kolpea ematea leporatu diote. Hurrengo herrialdea Bosnia izan daiteke, NATOrekin “elkarkidego” itun bat sinatu baitu.\nSerbian burututako lehendakaritzarako hauteskundeak ere komentatu ditugu. Orian arteko lehen ministro Aleksandar Vučićek irabazi ditu lehen itzulian, abantaila handiz, oposiziozkoak izan zitezkeen hautagaiak banatuta aurkeztu baitira. Hala ere, Vučićenm kontrako protestak izan dira, baketsuak oraingoz, eta ez jarraipen handikoak (eta ezta ere batasun ideologiko handikoak: liberalak eta nazionalistak izan baitira, momenturen batean elkarren kontra aritzear ere izan direnak).\nProtestak bero-bero Mazedonian daude. Han, orain arte oposizio izandako Alderdi Sozialdemokratak eta alderdi albanomazedoniarrek Gobernu paktu bat egin dute, orain arte boterean egon den VMRO alderdi nazionalista kanpo utziz. Zoran Zaevek izan behar du lehen ministro berria, baina Gjorgje Ivanov lehendakariak uko egin dio Zaevi Gobernua osatzeko enkargurik emateari, berak eta alderdi albaniarrek adostutako programa Konstituzioaren aurkakoa delakoan (aurretik alderdi albaniarrek euren arteko programa bateratu bat aurkeztu dute, eskaera oso handiak eginez). Bi aldeen arteko sektoreak protestaka ari dira, eta herrialdean polarizazio handia somatzen ari da, kanpoko potentzien papera ere eztabaida politikoan sartu delarik.\nPosted in Bosnia-Herzegovina, Gaurkotasuna/berriak, Historia, Jugoslavia, Mazedonia, Montenegro, OTAN, Politika, Serbia, Tesla Ordua, Tesla Ordua 97FM irratia, Uncategorized\nTagged Gatazka nazionalak, Guda, Hauteskundeak, Herri Askapen Guda, Historia, Inperialismoa, Josip Tito Broz, Jugoslavia, Jugoslavia sozialista, Jugoslaviako Errepublika Sozialisten Federazioa, Koloretako iraultzak, NATO, Partisanoak, Petar Matić, Tito\nLa editorial Virus reedita el libro “PARTISANAS. LA MUJER EN LA RESISTENCIA ARMADA CONTRA EL FASCISMO (1936-1945)” de Ingrid Strobl\nEditorial Virus dentro del apartado coleccion memoria reedita este libro sobre el papel de la mujer en la resistencia antifascista europea. Con 520 páginas (22,50€) es el libro más completo sobre las mujeres en la resistencia partisana europea\nPosted in Historia, Jugoslavia, Literatura\nTagged Antifaxismoa, Bielorrusia, Errusia, Herri Askapen Guda, Ingrid Ströbl, Jugoslavia sozialista, Memoria historikoa, Partisanoak, Polonia, SESB, Ukraina\nKroazierazko Wikipedia: Eskuin muturraren propaganda tresna? (II)\nAurreko post honetan hitz egin genuen Kroaziako ideologi testuinguruaz eta eskuin muturra nola islatzen zen kroaziar gizartean.\nBaina nola islatzen da eskuin muturraren ideologia kroaziar Wikipedian?\nWikipedia bitxi honetan, hainbat talde dituzte jomugan, adibidez, Kroaziako serbiar etniako hiritarrak, komunistak/partisanoak, jugoslaviarzaleak (askotan “jugokomunista” edo “Jugoboltxebike” bezalako hitzak erabiliz, hau da, kroaziar komunisten kroaziartasuna ukatuz) edota gay eta lesbianen komunitatea; guzti hauek gupidarik gabe erasotuak dira.\nTitori omenaldia Kumrovec bere jaioterrian. Ospakizun antifaxistak edo partisanoak kroazierazko Wikipediaren jomugan daude. (Iturria: sweetandsoursocialism.wordpress.com)\nKroaziako serbiarrei buruzko artikuluan (“Srbi u Hrvatskoj”), “Kroaziara etorritako valakiar (errumaniar) eslaviartuak” direla esaten du, “turkiar Inperioak asmo kolonizatzailez sustatutako immigrazio prozesu baten ondorioz” etorritakoak adibidez. Kroaziako serbiarren “garbitasun etnikoa” edo “eslaviartasuna” zalantzan jartzea eta “kanpotar” bezala markatzea argia da, eta are gehiago, kroaziarrekiko etsaitasun historiko baten agente bezala markatzea (1). Valakiar (errumaniar) hauek XVIII mendean Eliza Ortodoxoaren eraginez eslaviartzen hasi zirela dio artikuluak, eta 1860ko hamarkada arte “serbiar” hitza ez zela euren artean zabaldua, zabalkunde hau “Serbiar Estatuak (urte horietan) Serbia Handiaren ideiaren helburu politikoa lortzeko kroaziarren artean nortasun hau zabaltzen ihardun zuen” arte (serbiarra arrazoi politikoengatik asmatutako nortasuna bailitzan). Artikuluak serbiarrak “kanpoko potentziek kroaziarren kontra instrumentalizatu zituzten” ere badio, adibidez “hungariar agintariek babestutako kasta” izendatzen ditu XIX-XX mende aldaketa garaiko Kroaziako serbiarrak. NDHren serbiarren aurkako izu etnikoa 1941-1942 urteetara mugatzen du artikuluak, urte horretan “serbiarren aurkako neurriak bertan behera utziko zituzten” (noski, biktimen zenbakien jaitsiera iradokitzen dute) eta “serbiarren estatusak hoberantz egin zuen”. Kroaziako Errepublika Sozialistan, “pribilegiatuak” zirela dio artikuluak, Estatu-instituzioetan “gain-ordezkatuak” (eta noski, kroaziartasunaren eta kultura kroaziarraren etsaiak, nahiz eta Jugoslavia Sozialistak osatzen zuten herri guztiek kultur nortasuna babestu). Guzti hori gudari buruz hitz egin gabe, gudako Oluja (Ekaitza) Operazioan gertatutako 250.000 serbiarren garbiketa etnikoa “serbiarrek antolatutako” ebakuaziotzat jotzen du. Continue reading →\nPosted in Gaurkotasuna/berriak, Historia, Jugoslavia, Kroazia, Uncategorized\nTagged 90ko hamarkadako gudak, Ante Pavelić, Antifaxismoa, Antikomunismoa, Draža Mihailović, Faxismoa, Herri Askapen Guda, Jasenovac, Jugoslavia sozialista, Memoria historikoa, NDH, Partisanoak, Serbofobia, Tito, Txetnikak, ustaša, Wikipedia


Vitoria-Gasteizko Udalaren web-orria - Gazteentzako euskarazko kontakizun laburren lehiaketa Hizki Laburrak. II edizioa. (Gauekoak)\nHizki Laburrak, gazteentzako euskarazko kontakizun laburren lehiaketa\nGauekoak-ek Oihaneder Euskaraen Etxearekin batera euskarazko kontakizun laburren lehiaketa, Hizki laburrak, antolatzen dute.\n16 -30 urte bitarteko gazteei zuzentzen zaie. Erronka istorio bat idaztea da, gehienez 1000 hitz erabiliz, eta ediziorako aukeratutako hitz bat erabilita: aurten, "oihartzun" hitza.\nLanak bidaltzeko epea urriaren 15etik azaroaren 15era izan da .\nAurreko edizioan bezala, honetan ere nabarmentzekoa izan da jasotako lanen kalitate aparta. Bestetik, aipatzekoa da ere jasotako lanetan jorratu diren gai anitzak eta interesgarriak: umorea, egungo arazoak, mitologia, norbanakoen bizipenak…\nEpaimahaiak erabakita, ondorengo hiru lanak izan dira sarituak:\nLehenengo saria: "Eman eta jaso" (pdf), Oihana Arana.\nBigarren saria: "Plazerra margotuz" (pdf), Joyce Errasti\nHirugarren saria: "Euskalduna" (pdf), Ixone Santamaría.\nSari-banaketa eta kontzertua\nAzaroaren 24an, asteazkena, 19:00etan, sari-banaketa ekitaldia izango da Montehermoso jauregiko Ortuño aretoan. Banaketaren ondoren, Jon Basagurenen kontzertua izango da. Kontzerturako sarrera Entradium webgunean eskuratu daiteke:\nSarrera eskuratu(Beste leiho batean irekiko da)\nParte-hartzaile guztiak zoriondu eta eskertu nahi ditugu. Hona hemen haien obrak, goza ditzazuen:\nAitziber Colino: "Zorigaiztoko oihartzuna" (pdf)\nHaizea Muñoa Urdanpillaeta: "Atsoaren esanak" (pdf)\nGarazi Gil González de Durana: "Behatz puntetaraino jakin nahiko nuke" (pdf)\nAner Euzkitze: "Bahe bete kafe" (pdf)\nLaura Meabe: "Ikusle" (pdf)\nAlejandro Garrido: "Etorkizun baketsuaren oihartzunak" (pdf)\nOihana Arana Cardenal: "Kartoizko galdera ikurra" (pdf)\nOihana Arana Cardenal: "Eman eta jaso" (pdf)\nJoyce Errasti Uribe: "Haizeak daramana" (pdf)\nAinara Gómez Pacheco: "Min ikusezina" (pdf)\nJoyce Errasti Uribe: "Plazerra margotuz" (pdf)\nAinhoa Imaz Marin: "Goizegi da" (pdf)\nCelia Sáez Pérez: "Negarren oihartzuna" (pdf)\nIxone Santamaría Vidán: "Euskalduna" (pdf)\nAratz Fernandez de Pinedo Irastorza: "Tiro baten oihartzuna" (pdf)\nLarraitz Fagundez Osa - "Berriz elkar ikustea" (pdf)\nJarduera gehiago: Gauekoak .\nGauekoak: aurkeztu zure proiektuak!\nEta uda honetan, zer?


Asteon zientzia begi-bistan #239 - Zientzia Kaiera\nRosalyn Yalow fisikariak lortu zuen Medikuntzako Nobel saria 1977an, erradioimmunosaio teknika (RIA ingelesez) garatzeagatik. Bere bizitzan zehar oztopo ugari izan zituen, gehienak emakumea izateagatik baina aurrera egin zuen. Yalowk Fisika Nuklearra doktoregoa lortu zuen 1945ean eta hortik aurrera lanean aritu zen Solomon Berson medikuarekin batera, 22 urteko lankidetza izan zen; biek lortu zuten erradioimmunosaio teknika garatzea. Metodo honek ahalbidetzen zuen, besteak beste, organismoan oso kantitate txikian zirkulatzen duten hormonak antzematea isotopo erradioaktiboak erabiliz. Azken batean, teknika honi esker zenbatu daitezke antigorputzen (Ac) eta antigenoen (Ag) kontzentrazioak modu oso espezifikoan.\nGiza genomaren “bereizmen osoko” lehen mapa aurkeztu du deCode konpainiak, Berriak kontatu digunez. Lan honetan saiatu dira bereziki gizaki bakoitzak aparteko ezaugarri berezituak izatea dakarten bi aldagai aztertzen: de novo mutazioak eta birkonbinazioak. Mapa honekin erakutsi dute, adibidez, de novo mutazioak gertatzeko probabilitatea 50 bider handiagoa dela birkonbinazio lekuetan, genomako beste edozein eremutan baino.\nBig dataren iraultza genetikara ere iritsi da. Koldo Garciak kontatu digu artikulu honen bidez zer diren biobankuak eta zeintzuk diren hauen ezaugarriak. Hasteko, biobankuek gizakien lagin biologikoak jasotzen, kudeatzen eta gordetzen dituzte. Bi modutara sailkatzen dira nagusiki: batetik gaixotasun baten gene-oinarrian sakontzeko erabiltzen direnak, eta bestetik, hor daude biomarkatzaile berriak aurkitzeko populazio orokorra oinarri dituztenak. Adibide moduan, Erresuma Batuko Biobankua (UKB ingelesez) jarri du Garciak, zeinak iazko urrian artikulu bat argitaratu zuen bertan biltzen dituen datuei buruz. Gene-azterketentzat eta genoma-azterketentzat mugarri bat izan da lan hori.\nGenoma editatzeko erabiltzen den CRISPR metodoaren aldaera bat egin dute, eta emaitzak Cas 9-rekin baino are hobeak izan direla adierazi dute. Elhuyar aldizkariak kontatu digu Feng Zhang ikertzaileak zuzendu duela ikerketa eta zehaztu dutenez, Bacillus hisashii bakterioaren Cas12b nukleasa erabili dute. Badirudi eraginkorra dela oso: moztu beharreko DNA-zatiarekiko Cas9 nukleasak baino berariazkotasun handiagoa duela baieztatu dute.\nJosu Lopez Gazpiok kontatzen digu nola egiten den kafe deskafeinatua. Kafeari kafeina kentzeko disolbatzaileak erabil daitezke eta bi modutara egin daiteke: era zuzenean eta zeharkakoan. Disolbatzaileak era zuzenean erabiltzeak, baina, arazoak dakartza, hala nola zapore aldaketak gertatzen ahal dira. Horretaz gain, artikuluan beste modu batzuk agertzen dira; karbono dioxidoa eta presioa erabiliz lortzen den teknika eta deskafeinatze naturala.\nLo-eskasiaren eta alzheimerraren arteko lotura identifikatu dute oraingoan: loa eteten denean, gora egiten du nabarmen Alzheimer gaixotasunean gako den Tau proteinaren kontzentrazioak. Zehazki, Tau proteina % 50 gehiago agertzen dela ikusi dute, garuneko likido zefalorrakideotik eta hezur-muinetik gizakiei hartutako laginak aztertuta. Ikertzaileen arabera, loaren eskasiak ez du gaixotasuna sortzen, baina bai laguntzen dio azkarrago hedatzen jada garatzen ari denean. Elhuyar Aldizkariak eman digu honen berri.\nJean-Noel Thepaut, Copernicus Climate Change Zerbitzuko burua, elkarrizketatu dute Berrian, tenperaturaren igoera dela eta. Izan ere, 2018a urte beroenetan laugarrena izan zen eta berotegi gasen isuriak ere areagotu egin ziren. Thepautek ohartarazten digu gas horiek atmosferan egongo direla urte luzez.\nZiortza Guezuraga kazetaria adiskidetasunaz mintzo da artikulu honetan. Jakina denez, hori ez da gizakien artean bakarrik ematen. Primateen, zetazeoen eta elefanteen artean ere adiskidetasuna ikusi da. Ildo honi jarraiki, azaltzen digu nerbio sisteman erantzuna sorrarazten duen eguneroko estimuluei erreakzio naturalak ikertzea erabaki zuela Carolyn Parkinsonen taldeak. Lortutako emaitzen arabera, adiskidetasunaren oinarrian garunak daude eta homofilia maila neuralean gertatzen dela frogatu dute ikerketaren emaitzek.\nRobot bat eraiki dute, duela 280 milioi urte bizi izan zen animalia baten fosilean oinarrituta. Zientzia fikzioa dirudien arren, benetan gertatu da. Zientzialari talde batek robotika erabili du antzinako tetrapodoek ibiltzeko erabiltzen zuten modua hobeto ezagutzeko. Euren helburua argia da oso: aspaldi desagertutako animalia bat mugimenduan ikustea. Ikertzaileek ondorioztatu dute animalia horiek orain arte uste zena baino modu hobeagoan ibiltzen zirela, eta, horregatik, iradoki dute lurrean mugitzeko gaitasun aurreratua amnioten agerpena baino askoz lehenago izan zitekeela.\n‘Sapiens ispiluaren aurrean’ liburua aurkeztu berri du Elhuyar Zientzia taldeko Ana Galarragak eta horren harira, Berriak elkarrizketa egin dio. Bilduma honek Elhuyar aldizkarian idatziriko artikuluak jasotzen ditu; horietan, gizakien egoera erretratatu du, genetika, arkeologia eta demografia arloetatik, besteak beste. Horretaz gain, zientziaren dibulgazioaz mintzatu da elkarrizketan eta hori euskaraz egitearen garrantziaz. Ez galdu!\nKeko Alonso biologoa eta Kolore Guztietako Basoak ekinbideko kidea izan da protagonista Berriako elkarrizketa honetan. Berak mendien kudeaketa eredua aldatzea proposatzen du basoen kudeaketan atzeman zuten krisia dela eta, bai ingurumenean, bai alde ekonomikoan. Euren iritziz, mendiaren dibertsifikazioa behar da: “Ikuspuntu guztietatik da interesgarria: bioaniztasuna handitzeko, baita errentagarritasun ekonomikotik begiratuta ere”.\nArgitalpen-data: 2019/01/27 · Atala: Dibulgazioa, Zientzia begi-bistan


CYBASQUE Home | GAIA (Asociación de Industrias de las Tecnologías Electrónicas y de la Información del País Vasco)\nObtén el sello "Cybersecurity Made in Europe" emitido por ECSO a través de Cybasque\nZibersegurtasunaren aldeko apustu bateratua\nZibersegurtasunaren sustapena produktu, zerbitzu, teknologia eta merkatu berriak sortzeko duen gaitasuna dela eta.\nSektorearekin konprometitutak bere gaitasun eraldatzaileagatik\nZibersegurtasuna eraldaketa digitalaren funtsezko faktorea dela ulertzen dugu maila geografiko, industrial eta sozialean. Horregatik, sektore honen aldeko apustua egiten dugu, bere garapenarekin konpromisoa hartuz.\nEzagutu Cybasque-k zer eskain diezazukeen\nElkarlaneko berrikuntza, gaitasunen eta talentuen integrazioa\nAukera ugari zure eskura. Ezagutu Cybasque osatzen duen sarea.\nEzagutu gure bazkide sarea\nEuskadiko zibersegurtasun-industriak ordezkatzen dituen elkartea da.\nCYBASQUE ellkartearen xedea zibersegurtasuna lurraldeko eremu pribatu guztietan sustatzea da, beste sektore batzuekiko lankidetza sustatuz eta produktu/zerbitzu, teknologia eta merkatu berriak garatuz.\nCYBASQUE 61 / GRUPO GAIA 301\nGAIA TALDEA 5.352 M€\nGAIA TALDEA 2.350 M€\nGAIA TALDEA 20.528\nI + G + b inbertsioa\nGAIA TALDEA 135 M€\nZer gaitasun eskaintzen dituzte Cybasqueko enpresek ?\nZibersegurtasuna funtsezko sektorea da lurraldearen, industriaren eta gizartearen eraldaketa digitala bermatzeko, gero eta handiagoa den merkatu global bat ordezkatzen du, eta Cybasquek honi erantzuna eman nahi dio.\nEzagutu enpresa elkartuen irtenbideak\nCybasquen bazkideentzako zerbitzuak\nEzagutza eta Teknologia (I + G + b)\nLankidetza eta Networkina\nEzagutu gure zerbitzu guztiak\nCalendario próximos meses Puntos de Encuentro Sectoriales (Julio – Septiembre 2022)


ALMIRALL% 13 igo da Burtsan, Goldman Sachsen bultzadarekin – Ekonomiaren KZ\nAlmirallek 2008ko otsailetik izandako saiorik onena izan zuen martxoaren amaieran. Inbertsiogileek gogotik jaso zuten balorazioen hobekuntza, eta farmazialariak% 12,75 igo ziren. Oraingoan Goldman Sachs izan da arduraduna. AEBetako analisi saila baikor agertu da burtsan kotizatutakoaren etorkizunarekin, eta erosi beharreko baloreen zerrendan sartu du. Hobekuntza horrekin batera, xede-prezioa igo egin zen: akzioko 15,19 eurotik 17,5 eurora. Hau da,% 30,7ko errebalorizazio-potentziala ematen diote.\nHorrela, Goldman Sachsek konpainiaren akzioak erostea gomendatzen duten azterketa-etxeen zerrendarekin bat egingo du. Almirallen atzetik dauden analisten% 66,7k erostea gomendatzen dute, eta% 33,3k, berriz, mantentzea. Gaur egun ez dago saltzea egokiena dela uste duen sinadurarik.\nBalorazio on horiek balorazioetan ere islatzen dira. Bloombergek kontsultatutako analisten adostasunaren arabera, titulu bakoitzeko 15,9 euro dira prezio objektiboa, hau da,% 13,4ko errebalorizazio-marjina.\nKonpainiaren goranzko fasea luzatzen lagunduko lukeen katalizatzaileetako bat da Lebrikizumabek ebaluatzen duen 3. fasearen hurrengo irakurketa dermatitis atopikoa moderatutik larrira duten pazienteetan. “Konpainiaren profila signifazitatez aldatzeko ahalmena du”, adierazi dute. Adituen ustez, emaitzak aldekoak badira, 600 milioi euroko bultzada emango lieke konpainiaren salmentei.\n← Archegos ‘hedge Fund’en likidazioak izua eragin du inbertsio-bankan\nUBSk Santanderreko akzioak erostea gomendatzen du →\nGesvaltek egiaztatu du % 2,8 igo dela euskal etxebizitza


Beaufort-en-Argonne - Wikipedia, entziklopedia askea.\n49° 28′ 19″ N, 5° 06′ 48″ E / 49.4719°N,5.1133°E / 49.4719; 5.1133Koordenatuak: 49° 28′ 19″ N, 5° 06′ 48″ E / 49.4719°N,5.1133°E / 49.4719; 5.1133\nBelval-Bois-des-Dames, Nouart, Beauclair eta Laneuville-sur-Meuse\nBeaufort-en-Argonne Frantziako udalerria da, Meuse departamenduan dagoena, Ekialde Handia eskualdean. 2013an 161 biztanle zituen.\n2007an Beaufort-en-Argonne udalerrian erroldatutako biztanleak 161 ziren. Familiak 68 ziren, horien artean 24 pertsona bakarrekoak ziren (16 bakarrik bizi ziren gizonak eta 8 bakarrik bizi ziren emakumeak), 20 seme-alabarik gabeko familiak ziren eta 24 seme-alabak dituzten bikoteak ziren.\n2007an 83 etxebizitza zeuden, 70 familiaren etxebizitza nagusia ziren, 6 bigarren erresidentzia ziren eta 6 hutsik zeuden. 81 etxeak ziren eta 1apartamentu bat zen. 70 etxebizitza nagusietatik 61 bere jabearen bizilekua ziren, 7 alokairuan okupaturik zeuden eta 2 doan lagata zeuden; 1ek bi gela zituen, 10 etxek hiru zituzten, 19 etxek lau zituzten eta 40 etxek bost zituzten. 45 etxek euren parking plaza propioa zuten azpian. 28 etxetan ibilgailu bat zegoen eta 30 etxetan bat baino gehiago zituzten.\nBeaufort-en-Argonne udalerriko biztanleria-piramidea 2009an .\n2007an lan egiteko adina zuten pertsonak 93 ziren, horien artean 69 aktiboak ziren eta 24 inaktiboak ziren. 69 pertsona aktiboetatik 65 lanean zeuden (39 gizon eta 26 emakume) eta 4 langabezian zeuden (2 gizon eta 2 emakume). 24 pertsona inaktiboetatik 8 erretiraturik zeuden, 6 ikasten zeuden eta 10 "bestelako inaktibo" gisa sailkaturik zeuden.\n2009an Beaufort-en-Argonne udalerrian 63 unitate fiskal zeuden, 147 pertsonek osaturik. Pertsona bakoitzeko diru-sarrera fiskalaren mediana urteko 16.637 euro zen.\n2000. urtean Beaufort-en-Argonne udalerrian 14 nekazaritza-ustiategi zeuden, 588 hektarea erabiltzen.\nBNF: 152647052 (data)


Andre eta jabe - Oihaneder Euskararen Etxea\nHasiera » Agenda » Andre eta jabe\nAndre eta jabe Eider Perez & Leire Etxezarreta\nPoetak Maiatzean 2019 jaialdiaren baitan Andre eta Jabe ikuskizunean euskal emakume poeten bizitzak eta ahotsak plazaratuko dira. Antzinako eresietako bertsolarietatik hasi, Bizenta Mogel bisitatu, Emakume Abertzale Batzako anderei kasu egin, eta gaur egungo poetenganaino egingo dute bidea Eider Perezek eta Leire Etxezarretak.\nIkuskizunaren edukiak literatura eta generoko hainbat ikerlan jasotzen ditu. Eta ikerlan horietan oinarrituta, euskal emakume poeten historiaren proposamen bat aurkeztuko da irudiaren, antzerkiaren, bertso kantuaren eta errezitaldiaren bitartez. Zuzeneko musikak lagunduta oharkabean igaro diren ahotsak ezagutu eta gozatzeko aukera izango da.\n« Ohituak gaude etxeko ateak ireki eta oinez sartzen. Zabal ditzagun behingoz leihoak! Zabaldu zirrikitu eta prespektiba berriak ikusteko, eta ieup! egin salto, lorontziak zeharkatu eta sar gaitezen leihoetatik etxe barrura. Bertan dauzkagu andre eta jabeak zain »


Anfibio eta narrastien kontserbazioaren aldeko ekintzak | Lezo.eus\nEgun Lezoko udal-lurretan dauden anfibio eta narrastien banaketa eta kontserbazio egoeraren inguruko informazioa oso mugatua da.\nAranzadi Zientzia Elkarteko Herpetologia sailak aurrez burututako laginketek adierazitakoaren arabera, anfibio komunitatea gehienbat jatorri europarreko espeziez osatuta dago, besteak beste, uhandre palmatua (Lissotriton helveticus), txantxiku arrunta (Alytes obstetricans), apo arrunta (Bufo spinosus) eta ur-igel arrunta (Pelophylax perezi).\nUr igel arrunta\nAnfibioen kontserbazioarako ezinbestekoak dira hezegune eta ur eremuak egotea, baina Lezoko udal-lurretan baita Jaizkibeleko inguruan ere oso hezegune gutxi daude, izan ere, lurzorua oso iragazkorra da. Hori dela eta, proiektu honen bidez hezegune txiki bat berreskuratuko da eta horren bitartez, anfibio espezieak ugaltzeaz gain beste animalia eta landare espezieen biziraupenerako kondizioak bermatuko dira, lekuko bioaniztasuna mantenduz.\nNarrastiei dagokionean, babestutako espezieen artean garrantzitsuena Schreibermuskerra(Lacerta schreiberi) dugu. Bere egoera, gaur egun, nahikoa ezezaguna da, baina Jaizkibeleko Babes Bereziko Eremuaren kudeaketa planean babes bereziko espeziea bezala dago izendatua, eta hainbat neurri jasotzen dira bere onurarako direnak.\nLezon Shcreiber muskerrarentzat egokiak diren hainbat inguru topa daitezke, eta horiek aztertuko dira espezie horren bila.\nLezoko anfibioen populazioa handitu eta sendotu: horretarako anfibioen ugalketara bereziki egokitutako putzu bat moldatzea proposatzen da. Horri esker, Lezoko anfibioen populazioa indartuko da, beste ugalketa leku bat baliatuz.\nAnfibio eta narrastietan nekazaritza mota desberdinen eragina aztertu: Putzu berria proposatzen den eremuan nekazaritza ekologikoan lantzen diren herri baratzak daude. Bertan topatuko diren anfibioak, 2011. urtetik hona Aranzadi Zientzia Elkartea egiten ari den azterketaren barnean sartuko dira, laginketa puntu berritzat kontsideratuko delarik.\nLezoko udalerrian anfibio eta narrastien populazioren ezagupenean sakontzea: Atariko ikerketa herpetologiko bat gauzatzea, bildutako erregistro berriez gain hezeguneen berreskurapena eta sorrerarako egokiak izan daitezkeen lekuak proposamenean barneratuko baitira. Bereziki aztertuko da Schreibermuskerrarenpresentzia.\nIbar-basoaren berreskurapena bultzatu: Olatzar errekan aurretik egindako lanei jarraipena ematea da ekimen honen beste helburuetako bat, ibai ertza eta bertako landaretza berreskuratuz.\nUdalerriko anfibio eta narrastien kontserbazioaren garrantziaz, eta bioaniztasunarena orokorrean, herritarrak sentsibilizatu.\nHabitatak berreskuratzeko ekintzak Olatzar errekaren ertzean: Anfibioentzako aproposak diren habitatak egokitzeko ekintzak jasotzen dira hemen, bide batez, degradatua dagoen eremu bat berreskuratuz. Alde batetik, urmael bat egokituko da gaur egun metalezko txabola dagoen eremu batean, eta, bestetik, erreka bazterreko landaretza berreskuratuko da egun hondakin pilaketa eta atzerriko espezieak dauden lekuan\nInbentario herpetologikoa, anfibioen ikerketa eta putzu berrien eraketarako proposamena: Jaizkibel Kontserbazio Bereziko Eremua (KBE) Pasai Donibane, Hondarribia eta Lezoko udal-lurrez osatuta dago. 2012. urteko azaroan, urte berean Aranzadi Zientzia Elkarteko herpetologoek hasitako inbentario herpetologikoaren lehenengo emaitzak aditzera eman ziren (Gosá et al., 2012), Lezon ospatutako sinposioan, hain zuzen. Inbentario horren laginketen parte handiena Pasaia eta Hondarribiako udalerrietara mugatu zen, hori dela eta 2013-2014 urteetan Lezon osatuko da inbentario lana, eta datuak eguneratzeko aukera bikaina izan daiteke.\nKomunikazioa eta dibulgazio ekintzak: Egindako lana herritarrei jakite eramateko, komunikabide eta web atalaz gain, hurrengo ekintzak ere burutuko dira:\nLezoko anfibio eta narrastiei buruzko panela. Dibulgaziozko panel bat landuko da egindako ekintza eta helburu nagusiak adieraziz\nAnfibioentzako egokitutako putzura bisitak eta auzolan ekintza. Bisitak antolatuko dira herriko ikastetxeekin eta herri baratzeetako erabiltzaileekin. Olatzar errekaren erriberan egin beharreko landaketa lanak auzolanean egitea proposatzen da, Zuhaitz Egunarekin bat eginez.\nHitzaldia: Herritarrei proiektuaren helburuak eta ezarritako adierazleak bete diren edo ez azalduko da, 2015eko udazkenean.\nLezoko Udala eta Aranzadi Zientzia Elkarteko Herpetologia sailak bultzatutako proiektua da, guztira 23.978,85 eurotakoa da (BEZa gabe)\nEusko Jaurlaritzako Ingurumen, Lurralde Plangintza, Nekazaritza eta Arrantza Sailaren laguntza lortu du (EHAA, 2013ko uztailaren 8koa), guztira 14.859,54 euro, aurrekontuaren %62a, hain zuzen ere.


Iriartenea eraikineko egokitze lanak bukatuta, auzolanean txukuntzeko prest\nLanak abendutik martxora bitartean egin dira eta 50.000€ dirulaguntza jaso dute.\nBukatuak dira Iriartenea eraikineko barruko lan handienak, eta hemendik aurrera, egoerak hala baimentzen duenean, auzolanean bukatu beharko da txukundu eta margotzez.\n1555eko eraikin hau, Donostiako dantza-leku ezagun baten izenari zor, Tifanitxo (edo Zentroa) bezala ezagutzen dute askok, 1970etik aurrera beheko solairuan dantza egiten zelako. 1995etik aurrera, berriz, gaztetxe bezala egin da ezagun, beheko solairua taberna eta lehen solairua Gazte Asanbladaren elkargunea izan baita urte luzez. Hemendik aurrera ere, herriko hainbat eragilek erabilera emateko moduan izango da. Izan ere, eraikinaren egoerak okerrera egin zuela ta, Udalak lau hormak eta teilatua berritu zizkion duela lau urte eta aurten, abendutik martxora bitartean, eraikina barrutik egokitzeko lanak egin zaizkio, azken txukunketen esperoan utziz.\nAzken lan hauek 157.697,55 (BEZ barne) euroko kostua izan dute, eta Nafar Gobernua eta Feader (Fondo Europeo de Desarrollo Rural. Europa invierte en zonas rurales)ek finantziatu dute, 50.000€ko dirulaguntzarekin.\nEsan behar da, lan hauek aprobetxatuz, lehen pilotarien aldagelak ziren txokoan, komun publikoa egin dela, aspalditik zetorren herritarren eskaerari erantzunez.\nHemendik aurrera azken lanak egitea faltako da. Argiteriaz Udala arduratuko da, eta Covid-19ak sortutako alarma egoera bukatzen denean, auzolanean margotu eta txukuntzeko moduan izango da, eraikin honen erabilera publiko eta herritarrarekin jarraitu ahal izateko.


Sorbieraz Alemaniako hego-ekialdeko Brandenburg eta Saxony eskualdeetan mintzatzen dira, Poloniako eta Txekiako mugetatik hur, Lusatia deritzon lurraldean (ikus 4. mapa).\nSorbierak bi aldaera nagusi ditu, iparrekoa eta hegokoa. Aldaera biek forma estandar bana duten arren, hizkuntza beregaintzat hartzen dituzte hiztunek ere.\nX. mendean, eskualde zabalagoan hitz egiten zen sorbieraz, ia Berlineraino heltzen zen. Gero, apurka apurka, lurraldea murriztuz joan da. Gaur egun hiztunak 67.000 inguru direla uste da, datu ofizialik ez den arren. Azken urteetan, teorian behintzat, Ekialdeko Alemaniako gobernuak eskubideak onartzen zizkion sorbierari, eta gero, Alemaniaren batasuna gauzatu zenean, 1990ean, Brandenburg eta Saxony eskualdeetan antzeko eskubideak onartu zaizkio. Esaterako, 1993an, Saxonyko 50 eskolatan eta Brandenburgeko 16tan sorbiera irakasten zen. Saxony eskualdean 1.441 ikaslek ikasten zuten sorbieraz, eta beste 2.266k sorbiera bera ikasten zuten eskolan. Brandenburgen ez zegoen sorbierazko irakaskuntzarik, baina 829 ikaslek ikasgaitzat zuten sorbiera (Price 2000). Administrazioan erabiltzea ere araututa dago.\nBadira argitarapenak sorbieraz, bai liburuak, bai egunkariak eta bai aldizkariak; horretarako, erakunde publikoen laguntza jasotzen dute. Irratian eta telebistan, ostera, ia ez da erabiltzen. Irratiz egunean bi ordu egiten dituzte Lusatiako eskualde batean.\nWurmen (2001) arabera, sorbiera arrisku larrian dago. UNESCOrentzat eginiko Europako arriskupeko hizkuntzen liburu gorria (Salminen, Tapani (2005, 1999)) lanean, osterantzean, hizkuntza hau ‘arriskuan’ dagoela esaten da. Txosten horren arabera, 20.00 inguru baino ez dira benetako hiztunak. Gainera, ume batzuk baino ez dute bereganatzen sorbiera, eta gaztaroan ez dira erabiltzaile aktibo bihurtzen. Grimesen (2005) arabera, hegoko aldaerako hiztun guztiak nagusiak dira, eta iparreko aldaerako gehienak ere bai.\nIngelesez sorbieraren izenik erabiliena sorbian den arren, wendish eta lusatian terminoak ere ageri dira. Autoglotonimoa, berriz, dolnoserbski da.\nSorbiera hizkuntza indoeuroparra da, eslaviar adarrekoa, hain zuzen. Hizkuntza eslaviarrak Europan hitz egiten dira, batez ere. Hauek dira horietako batzuk: bielorrusiera, bosniera, bulgariera, errusiera, eslovakiera, kashubiera, kroaziera, mazedoniera, poloniera, pomakera, rutheniera, serbiera, sorbiera, txekiera eta ukrainera.


Hegazti-gripearen agerraldi batek mila indioilar hil ditu granja ingeles batean | Consumer\nHegazti-gripearen agerraldi batek mila indioilar hil ditu granja ingeles batean\nEuropako Batzordeak berretsi du andui gogorrenaren aldaera dela\narabera: Igandea, 2007ko otsailaren 04a\nBritainia Handiko Gobernuak jakinarazi duenez, hegazti gripearen agerraldi batek ia mila indioilar hil ditu Halesworth inguruko baserri batean, Suffolk konderrian (Ingalaterrako ekialdean). Europako Batzordeak (EB) H5N1ren agerraldia berretsi du, Surreyko (Ingalaterrako hegoaldea) Weybridgeko Albaitaritza Laborategien Agentziaren emaitzak jaso ondoren.\nBritainia Handiko Ingurumen, Elikadura eta Landa Gaietako Ministerioarekin (Defra) bat etorriz, hegazti-gripea egon zen nekazaritza-ustiategian, Halesworth inguruan, beste 160.000 indioilar daude, eta hil egin beharko dira. Hemendik aurrera, hiru kilometroko babes-eremua eta hamar kilometroko zaintza-eremua aplikatuko dira. Gobernuko adituek azterketa gehiago egingo dituzte animalietan, eta hurrengo orduetan jakingo dituzte emaitzak.\n160.000 eskorta-hegazti inguru sakrifikatu egingo dira birusa zabal ez dadin. Kaltetutako indioilarrak hazten ziren landetxea Bernard Matthewsena da eta Holtonen dago, Halesworthetik gertu. Indioilarren %80tik %90era bitartean gaixotasun-zantzuak agertzen ziren, eta apetitu-falta eta ondoeza bezalako sintomak, gripearen ohiko sintomak.\nHegazti-gripearen hamabost mota daude, eta horietatik kutsagarrienak H5 eta H7 dira, hegaztietan hilgarriak izan ohi direnak. H5 saihesbidetik, gainera, bederatzi mota daude. Horietako bakoitzak potentzia-maila desberdina du, batzuk oso patogenoak eta beste batzuk ia ez-kaltegarriak. H5N1 anduiak ehun giza heriotza baino gehiago eragin ditu orain arte mundu osoan, bereziki Asiako hego-ekialdean.\nagerraldi granja-eu gripe aviar-eu halesworth-eu pavos-eu


topic_facet:"Lanbide Heziketa" topic_facet:"Mendekotasun-egoeran dauden pertsonentzako arreta (Heziketa Zikloa). Erdi maila" topic_facet:"Hasierako osasun-laguntza larrialdi egoeretan (Modulua)" topic_facet:"Gorputz eta kirol ekintzak (Lanbide Arloa)" genre_facet:"Curriculumeko baliabideak" genre_facet:"EIMAk onetsitako materialak"\nProposatutako gaia: Lanbide Heziketa Proposatutako gaia: Mendekotasun-egoeran dauden pertsonentzako arreta (Heziketa Zikloa). Erdi maila Proposatutako gaia: Hasierako osasun-laguntza larrialdi egoeretan (Modulua) Proposatutako gaia: Gorputz eta kirol ekintzak (Lanbide Arloa) Generoa / Forma: Curriculumeko baliabideak Generoa / Forma: EIMAk onetsitako materialak\n1 Animazio soziokulturala eta turistikoa (Heziketa Zikloa). Goi maila 1 Gizarte eta kultur zerbitzuak (Lanbide Arloa) Gorputz eta kirol ekintzak (Lanbide Arloa) 1 Gorputz eta kirol ekintzen sustapena (Heziketa Zikloa). Goi maila Hasierako osasun-laguntza larrialdi egoeretan (Modulua) 1 Haur hezkuntza (Heziketa zikloa). Goi maila Gehiago ... Lanbide Heziketa 1 Landa inguruneko gorputz eta kirol ekintzen gidaritza (Heziketa zikloa). Erdi maila 1 Lehen laguntzak (Modulua) 1 Lehen laguntzak eta uretako sorospena (Modulua) Mendekotasun-egoeran dauden pertsonentzako arreta (Heziketa Zikloa). Erdi maila 1 Oinarri biologikoak,osasuna eta lehen sorospenak (Modulua) 1 Osasun arreta (Modulua) 1 Osasun larrialdiak (Heziketa zikloa). Erdi maila 1 Osasungintza (Lanbide Arloa) Guztiak ikusi ... gutxiago ...


Bildumaren laburpena: Liburu honen bidez, txikienek habitat horretako animalia esanguratsuenak ezagutuko dituzte, eta, bakoitzaren ahotsak desberdintzen ikasiko dute. Oihaneko erritmoa, dauzkaten soinuei esker.\nLaburpena: Jai handia ari dira egiten Afrikako oihanean. Errege lehoia erritmoa jartzen ari da, zebra txikia danborra jotzen ari da eta tximinoa zoriontsua da tam-tamaren soinuarekin. Egingo al duzu bat animaliekin?\n• Testuak hainbat modutan agertzen dira: oihanekoa errimadun eta soinuen onomatopeiadun testua da.


aniztasuna euskaraz: 2014\nMate. Clic.1.Zikloa. Amaiera\nZona Clic-eko jarduerekin amaitzeko 1.ziklorako sailkatutakoak eta euskaraz dauden azkenak ekarri ditut hona:\nEuroa: zer da hori?\nHonekin amaitu dut nire ustez lehen ziklorako Zona Clic-ek eskeintzen dituen jarduera erabilgarrienekin. Badira gehiago baina ez daude euskaraz edo ez zaizkit iruditu erabilgarriak.\nHala! Oraingoz amaitu dut aurtengo blogaren jardunarekin. Urte barrigon!\nPublicado por ainhoa basterra en 11:03 No hay comentarios:\nKorrika 19ren abestia ikasten joateko\nDoinu ezagunak erraztuko digu kanta eder hau ikasten.\nPublicado por ainhoa basterra en 12:52 No hay comentarios:\nEtiquetas: euskaraz noski\nRainbow (Intolerantziaren aurkako eskubideak, aurreiritzirik gabeko mundu bat eraikitzen, ingelesezko siglen arabera) Europar Batasuneko gay eta lesbianen, bisexualen eta transexualen elkarteak, ikastetxeak eta hedabideetako profesionalak harremanetan jartzen dituen proiektua da, haurrek eta gazteek identitaterako duten eskubidea sustatzeko. Horrela, homofobiaren eta transfobiaren aurka borrokatu ahal izango dira, estereotipoak aztertuz eta hezkuntza tresnen bidez zalantzan jarriz.\nAurreko hitzek haien web orrian proiektuaren azalpena egiteko erabilitakoak dira, ez nireak. Nik DVDa ikuskatzeko aukera izan dut eta benetan dala primerako lana. kalidade aldetik oso ona dela iruditu zaidalako dakart hona eta baita aniztasunaren inguruan ausnarketa egiteko duen gaitasunagatik.\nPublicado por ainhoa basterra en 13:16 No hay comentarios:\nEtiquetas: Guztiontzako eskola\nClic gehiago 1.ziklorako eta 2.zikloko hasierarako ere\nHurrengo hauek 1.ziklorako dira gehienak baina zenbait 2.ziklorako ere biderketa taulak ikasteko balio dutelako.\nBiderkatzeko taulak 1\nBiderkatzeko taulak 2\nBiderkatzeko taulak birpasatuko ditugu\nPublicado por ainhoa basterra en 15:21 No hay comentarios:\nMatematikarako 1.zikloa eta clic jarduerak\nMatematikan CLIC jarduerak aukeratu ditut euskaraz 1.zikloko ikasleekin lan egiteko. Hauek dira lotura batzuk:\nBatuketak 99 zenbakiraino\nPublicado por ainhoa basterra en 11:36 No hay comentarios:\nCEIDA-tik ekarritako ipuin honetan ingurumena zaintzearen garrantziaz hitz egiten digu J. Muguruzak eta bide batez, nik slideshare-etik p.point bat blogera nola ekarri praktikatzen dut.\nIpuina: zubi misteriotsuan from sanjoseweb\nEa gustuko duzuen.\nPublicado por ainhoa basterra en 15:07 No hay comentarios:\nEtiquetas: Ingurunea, irakurketa-idazketa\nBadator Korrika 19!\nPublicado por ainhoa basterra en 9:55 No hay comentarios:\nLagun batek Down sindromea duten umeek tabletaren erabilpenaz nola baliatu daitezkeen azaltzen duen pdf bat bidali dit baina hau ez dago euskaraz eta gainera material gehienak erdarazkoak dira. Hala ere, pdf horretan, tabletarekin lan egiteko, hezkuntza baliabideak erkide bakoitzean web orri batekin lotzen du. Gurean, hiru.com agertzen da. Bertan etengabeko ikaskuntzarako eusko jaurlaritzak eskeintzen dituen zenbait baliabide agertzen dira eta batzuk euskaraz ere. Horregatik ekartzen dut gaur hona.\nPublicado por ainhoa basterra en 12:11 No hay comentarios:\nDigestioa eta autobus magikoa\nDigestioa marrazki bizidunetan. Lehen partea da, hurrengoa bertan zabaldu ondoren agertuko zaizue.\nPublicado por ainhoa basterra en 16:09 No hay comentarios:\nKu-Ku izenburua du erabili.com-en aurkitu dudan material hau. Haur Hezkuntzako txikien gurasoei laguntzeko materiala da eta normalkuntzaren ikuspegitik interesgarria iruditu zait. Bertan, hiztegitxo bat dago umearekin euskaraz hitz egiten hasi nahi duenarentzat. Abesti egokiak ere badaude jolaserako eta hizkuntzaren estimulaziorako oso egokiak. Azkenik, bibliografia interesgarria dago gehiago behar duenarentzako.\nMaterial hau erabiltzeko formakuntza ikastaroak ere ematen dituzte nonbait; behintzat niri horrela iritsi zait Romoko eskolatik informazioa.\nPublicado por ainhoa basterra en 12:53 No hay comentarios:\nEtiquetas: euskaraz noski, haur hezkuntza\nAutismoari buruz informazio eguneratua bilatu nahian sartu naiz Elhuyar aldizkariaren web orrian. Bertan hainbat artikulu aurkitu ditut, batzuk zaharrak dira baina oinarrian eskolatan ikusten duguna ulertzen laguntzen digute.\n1990 urteko "Autismoaren jatorria" izenburupean autismoa ulertzeko ideia nagusiak agertzen dira.\n1992 urteko "Autismoa" artikuluak nahiko modu laburtuan azaltzen ditu autismodun pertsonaren ezaugaugarriak. Esan beharra dago hauek pintzelada batzuk besterik ez direla, ume bakoitza desberdina den bezala autismoa duen umea ezaugarri propioak dituela eta horregatik espektro autistaren barruan aniztasun handia dagoela baita komunikaziorako gaitazunean ere.\nBeste artikulu batzuk daude baina hauek gehiago dute zerikusia autismoaren jatorriaren behaketarekin eta oso teknikoak dira. Gainera, ez dute gehiegi laguntzen gure lanean, hortaz ez ditut hona ekarri.\nBaten batek euskaraz zerbait gehiago badu...ba, ekarri!\nPublicado por ainhoa basterra en 13:03 No hay comentarios:\nGure nagusientzako baliabide interesgarria da Teknopolis erreportaiak lotura hau. Bertan zientziaren ikuspuntutik aztertzen dira gaur eguneko gaiak, adibidez, ebolarena. Beste batzuk inguruko gaiak irudi ederrekin aberasten lagunduko digute, marmokena kasu.teknopolis.elhuyar.org/erreportaiak\nPublicado por ainhoa basterra en 16:59 No hay comentarios:\nEtiquetas: euskaraz noski, Ingurunea, zientzia eta teknologia\n"Gustura idatziz: Idazketaren ergonomia eta genetika eskuizkribuetan" liburua dakart gaur hona, azken aldian askotan entzuten bait dut letra txarra dutela umeek, jada kaligrafia egiten ez dela, e.a.\nIrakasle askok kezka hori erakusten dute eta, noski, aurrekoari errua botatzeaz aparte, zerbait gehiago ausnartu beharko dugu, ezta?\nIrune Ibarrak ideia batzuk ematen dizkigu liburu honetan, interesgarriak eta praktikoak. Begiradatxo bat eman eta behar bada argituko zaigu pixka bat bidea. Nire ustez bereziki interesgarriak dira ezkertientzat ematen dituen iradokizunak.\nPublicado por ainhoa basterra en 9:27 No hay comentarios:\nEtiquetas: haur hezkuntza, irakurketa-idazketa, Psikomotrizitatea\nEuskal literaturaren armiarma sarean\nBada web orri bat gustuko dudana bereziki eta hau da literaturaren sarean armiarma izenburupean dagoena. Sartzera animatzen zaituztet, bertan aurkituko duzuelako danetarik euskal literaturari buruz eta euskaratutakoari buruz ere.\nHarrapauta geratuko zara!\nPublicado por ainhoa basterra en 10:26 No hay comentarios:\nAhozko adierazpena lantzeko materialaren bila nenbilela hau topatu dut b08normalkuntza.wikispaces.com.\nMaterial asko eta asko dago. gauza batzuk ezagunak eta blogean jadanik badaudenak eta beste batzuk ordea, ez ditut ezagutzen eta lasaitasunez behatu behar ditut. Oraingoz, hor doa lotura hori trasteatzen hasteko.\nPublicado por ainhoa basterra en 16:28 No hay comentarios:\nMatematikan aurrera goaz zenbakikuntzarekin. Clic ariketen artean EHUNEKOEN FAMILIA erabiliko dugu egunotan.\nPublicado por ainhoa basterra en 10:38 No hay comentarios:\nLOMCErik gabeko herria martxan! Egitasmoa\nAsteburu honetan Kanpezun egon naiz. Han martxan jarri dira ekimenarekin eta dagoeneko onartu dute LOMCErik gabeko kontseilua izango dutela. Aupa Kanpezu!\nPublicado por ainhoa basterra en 10:03 No hay comentarios:\nPublicado por ainhoa basterra en 11:02 No hay comentarios:\nHaur Hezkuntza elkarbizitza eta liburuak\nHaur Hezkuntzan badira zenbait liburu interesgarri elkarbizitzaren gaia jorratzen dutenak. Hauek aukera edo aitzakia ematen digute umeeekin haien sentimenduei buruz hitz egiteko.\nGaztetxoenetik hasi eta nagusienera hauek dira aurkitu ditudanak eta egokiak iruditzen zaizkidanak. Gehiago egongo dira, noski. Animatu hona ekartzen.\nPOZIK eta LAGUNAK\nPOZIK jaiotzen garenetik ditugun sentimenduak identifikatzen eta izena ematen laguntzen digu. Harremanetarako baino norberaren ezagutzarako bideratuago dago.\nLAGUNAK ordea harremanak jorratzen ditu eta gelako eztabaida pizteko oso interesgarria da.\nAlbum ilustratuak dira eta egilea Mies Van Hout da.\nDavid Melling da Burgiren istorioak jasotzen dituen bilduma honen egilea. Humorez tratatzen ditu eguneroko gorabeherak eta harremanetan maiz sortzen diren ika mikak. Umeentzako eta helduentzako ere gozagarriak, ez zarete aspertuko! Euskaraz daudenak hauexek:\n- Lasai Burgi\n- Burgik besarkada bat behar du\n- Burgi eta pijama festa\nIRRIEN LAGUNAK ALDIZKARIA\nAski ezagunak dira gure herrian Irrien lagunak, hortaz, ez dut gehiegi kontatu behar haiei buruz. Bada aldizkarian atal oso polit bat "Elkarrekin pentsatzeko kuadrilla: Filosofo txikiak" deiturikoa. Bertan, Mixinak, Peruk, Xerrik eta Mokofinek elkarrizketarako gai bat planteatzen dute. Umeen garapenerako eta ezagutzarako interesgarria...eta humore finekoa noski! Nire ustez bost urteko gelarako eta hortik gorakoentzat baina hori nire iritzia besterik ez da.\nPublicado por ainhoa basterra en 10:41 No hay comentarios:\nEtiquetas: euskaraz noski, Guztiontzako eskola, haur hezkuntza\nSimetria eta simetria ardatza\nBideo honetan simetria eta simetria ardatza zer diren ikusi ahal duzue. Ondoren, azalpenik gabe ariketak egiten hasi.\nPublicado por ainhoa basterra en 12:17 No hay comentarios:\nGurean ere elkartasunaren eta laguntzaren beharra dugulako,\nmila esker Enaitz eta familia!\nPublicado por ainhoa basterra en 13:16 1 comentario:\nIdazten ikasteko idatzi\nGogoan dut eskolara joaten ginen garaietan, ikasturte batez bederen, astero astero idazlana egin behar izaten genuela astelehenean lagunen aurrean irakurtzeko modukoa.\nIrakasleek "ausazko" aukeraketa egin eta hiru ikasleri esaten zien irakurtzeko haien idazlana (momentu hau itzela izaten zen!) eta ondoren gelakideek kritika egiten genuen eta politena aukeratu (momentu hau ere itzela izaten zen!).\nIdazlanek gai librea zuten baina irudimen gutxiko edo ahalegin txikiko lagunentzat proposamenak ere jartzen zituen arbelan irakasle hark. Bazuten gainera neurri bat; alegia, ezin zuten lerro kopuru batetik pasa ez eta lerro kopuru bat baino gutxiagokoak izan.\nHiru "obra" horiek besterik ez zituen zuzentzen irakasleak egun hartan baina denok idazten genuen eta denok, behintzat nik horrela gogoratzen dut, ahalegin handia eginez; batetik, norberak besteen aurrean ez zuelako txarto geratu nahi; eta bestetik, irakasleak zuzenketak lupaz egiten zituenaren zentsazioa genuelako hiru besterik ez zirelako zuzendu beharreko lanak; hortaz, gupidarik ez.\nKritika onak eta txarrak egiten ere ikasi genuen nolabait eta kritika txarrak onartzen (hau izaten da zailena).\nIdazten ikasteko asko idatzi beste erremediorik ez dagoela begitandu zait beti eta joku bihurtu badaiteke gainera, hobe.\nPublicado por ainhoa basterra en 12:06 No hay comentarios:\nSantutxun euskararen astea\nSantuxun euskararen astea dantzan ozpatu genuen Karmelo kalean eta bideo hau testigu! Primeran pasa genuen!\nPublicado por ainhoa basterra en 16:34 No hay comentarios:\nTtalaka, aisia euskaraz\nTtalaka klikatu eta euskarazko aisialdiaren plaza izateko xedez sortutako ataria izango duzue begi aurrean.\nGaur Berrian agertu da eta interesgarria iruditzen zait lotura nire blogean izatea batez ere agendagatik.\nPublicado por ainhoa basterra en 17:08 No hay comentarios:\nEtiquetas: euskaraz noski, Guztiontzako eskola\nHerriak eta hiriak konparatzen\n3. Mailan, herriak eta hiriak ikasten ari garen honetan, ondo dago konparatzeko irudiak ikustea.\nHemen ditugu bi irudi. Batean hiri bat ageri da, New York, eta bestean herri bat, Urbisu.\nZein da herria eta zein hiria? Zertan dira desberdin? Zelakoa izango da pertsona baten bizitza batean ala bestean? Istorio bat asmatu, pertsonaia bat asmatu eta batean zein bestean nolakoa izango da bere eguna...guztiz desberdinak ezta?\nPublicado por ainhoa basterra en 13:10 No hay comentarios:\nEtiquetas: euskaraz noski, Ingurunea\nNaiz: 100 ipuin gure hitza ehuntzen\nSarean honekin topo egin dut. Ikasleei ipuinak dotore kontatzen ikasteko batetik eta bestetik ezin duenarentzat beste batek egin dezan, hona ekartzea erabaki dut. Gozatu ipuinekin!\nehun ipuin gure hitza ehuntzen\nPublicado por ainhoa basterra en 19:24 No hay comentarios:\nKostaldea nola eraldatu den turismoaren eraginez\n3. mailakoak "Pertsonak eta paisaiak" gaia ikasten ari dira inguruneko gaian.\nTurismoaren eraginez kostaldeko paisaia asko aldatu da. Hori argi eta garbi ikusten da Levante-ko hondartzaren argazki hauetan. Begira, begira!\nPasadan mendeko 20. hamarkadako argazkia da.\nGaur egun ordea...\nPublicado por ainhoa basterra en 10:42 No hay comentarios:\nBlog hau nire lanerako baliabideak jartzeko tokia izan nahi du eta ni bezala dihardutenentzat lagungarri.\nBaina soldatapeko lanaz gain, beste behar bat izan dut esku artean unibertsitate garaietatik hona (hogeitaka urte edo), Musikaz Blai Musika Elkartearen zuzendaritzan aritzea hain zuzen.\nElkarte hau Xirula Mirularen Bizkaiko iharduna bideratzen du. Xirula Mirula Donostiarrek hartutako izena izanik, guk beste bat eman genion Bizkaiko Xirula Mirulari eta bide batez gure lanerako autonomia eta izaera propioa garatu.\nMusika eskolak emateari utzi nion baina ez ziren hor ardurak amaitu eta orain formakuntzan eta zuzendaritzan jarraitzen dudanean, Musikaz Blai eta Xirula Mirula zer diren eta zertan dihardun azaltzeko blog berria egin dut.\nBlog hori euskaraz zegoen bloglari.net-ekin egingo nuela erabaki nuen. Hortik dator nire trakeskeria tresna hori maneiatzen. Blogger-ekin ikasitakoak balio izan dit baina badira desberdintasun handiak, hortaz astiro nabil lanean.\nBlogaren azaleko irudian Iraia Okinaren "Gamusinoak"en zatitxo bat agertzen da oraindik ez dudalako osoa sartzen ikasi. Baten batek badaki nola egin SOS! Laguntza!\nBaina, bitartean, hor doa lotura ezagutzen joan zaitezen.\nPublicado por ainhoa basterra en 15:48 No hay comentarios:\nEtiquetas: euskaraz noski, musika, Psikomotrizitatea\nIpuinak bideoan ikusi eta gero umeak kontatu, ahozko adierazpena 1.mailako umeekin lantzeko oso ondo dago. Irrien lagunak eskeinia.\nPublicado por ainhoa basterra en 17:04 No hay comentarios:\nClic gehiago 1.ziklorako eta 2.zikloko hasierarako...


Sormenaren festa lehertu da - Bizkaiko Hitza\nSormenaren festa lehertu da\n2017, urriak 06 Albisteak, Asteburuko proposamena, Bizkaia, Kultura 205\nArtea alde guztietatik eta denean. Itsasotik, larretatik, errepideetatik… Baita harrien azpitik ere. Agertokian zein handik kanpo. Horixe ekarri du, aurten ere, Marabilli jaialdiak. Sormena ardatz, ikuskizunek eta festa giroak herria astintzeko egunak iritsi dira Ondarroara. Omenduak nahiko lukeen bezala. Aitzol Aramaio zenak zuen indarrarekin jaiotako egitasmo honek laugarren jaialdia du. Idazleak, musikariak, zinemagileak, antzerkigileak, artista plastikoak, diseinatzaileak… Denetariko sortzaileentzako topaleku bihurtu da. Denek ala denek asmo batekin egingo dute bat kostaldeko herri horretan: gazte eta bat-batean hil zen zinemagile eta gidoilariari omenaldia egitea sormenari mugarik ezartzen ez dion jaialdi batean. Aurten, indar berezia egin dute euskal sortzaileengan. Manuelistak deritzen antolatzaileek “oraintxe bertan hazten ari den belaunaldi bikain baten testigantza” jaso nahi dute eta.\nLuzea da jaialdian euren lanak erakutsiko dituzten artisten zerrenda. Han izango dira, besteak beste, Jon Maia dantzaria, Asier Altuna zinema zuzendaria, Ander Lipus aktorea, Pako Aristi idazlea, Miren Amuriza bertsolaria, Thierry Biscary Manez kantaria, Josu Goikoetxea gidoigilea, Zea Mays taldea, Oskar Alegria zinema zuzendaria, Iratxe Fresneda komunikatzaile eta gidoigilea, Giorgio Bassmatti eta Joseba Irazoki musikariak, Oier Ituarte argazkilaria eta Igor Zalakain sukaldaria. Horiekin guztiekin batera, herriko norbanako artista, talde eta elkarteak ere ariko dira. Lau egunetarako antolatutako jarduera guztietara joan nahi duenak lanak egin beharko ditu. “Nahiko gaitz izango du!”, Manuelisten arabera.\nFilmen atalean, Elkarrekin together proiektua taularatuko dute, bihar, Abante zina Aitzol! saioaren barruan. Euskal arkeologoen espedizio batek AEBetako ekialdean hutsik dagoen irla urrun batera egiten duen bidaia erakutsiko dute. Antzinako agiri batzuen arabera, euskal balea arrantzaleen eta bertakoen arteko lankidetzarako elkargunea izan zen leku hura. Sekula esperoko ez zituzten aztarna eta istorioak topatu zituzten bertan. Bestelako mundu bat posible dela erakusten dutenak.\nAntzerkian, Unai Iturriagak idatzi eta Ander Lipus eta Patricia Urrutia aktore dituen Hozkailua ikusi ahalko da, besteak beste. Maite eta Karlos herriz herri dabiltza hozkailu zahar batekin. Londrestik dakarten Jimmy lagunaren hilotza daramate han. Zin egin zioten jaioterrian lurperatuko zutela. Xehetasun txiki bat ahaztu zuten lagun fidelek, ordea: nongoa zen galdetzea.\nAtzo hasi zen jaialdiko ekitaldietako bi besterik ez dira. Ikusmin handia sortzen du zitak urtero; horren adierazgarri, Amparanoia taldearen kontzerturako sarrerak, esaterako, hamar minutuan agortu ziren.\nGastronomiak ere izango du lekua Marabillin. Horixe izango du berritasunetako bat, sukaldaritzarekin lotutako jarduera bitxi bat: Jan artelan gastronomikoak, hain zuzen ere. Lau sukaldari ondarroarrek Aitzol Aramaioren lau lanetan oinarritutako mokadu, jaki edo koktel bana sortuko dute.\nBestalde, lehenengoz sari bitxi bat emango dute antolatzaileek: Euskal Herriko I. Sormen Saria. Sormenaren alorrean, orokorrean, nabarmendu den pertsona bat izango da saritua. Manuelistek, baina, ez diote dirurik emango. Sari ikusgarriagoa eta bitxiagoa prestatu dute: “Saria ez da dirua izango, horretarako badaude beste sari batzuk. Sarituaren itxurarekin egindako buruhandi bat egingo diogu. Maite ditugu-eta buruhandiak!”, iragarri dute.\nLehiaketa horretan ere, ardatza bera izango da: sormenezko lan oro. Jaialdiak horixe du oinarri, arrazoi sinple batengatik: “Jaialdi asko daudelako alor jakin bati buruzkoak, eta guri iruditzen zitzaigun alor desberdinetako jendea biltzea dibertigarriagoa zela. Baita ere, ez ginelako ados jartzen zein motatako jaialdia egin behar genuen”.\nIV. Marabilli Sormen Festibalak Jose Maria Argoitia San Martin jaialdiko kide izan zenari omenaldia egingo dio. Bi ekitaldi prestatu dituzte horretarako. Lehenengoa, bihar eguerdian. Itoiz taldeko Juan Carlos Perez eta Jose Garate Foisis izango dira bertan solasaldi batean. Beste ekitaldia gauean egingo dute, Zubi Zaharraren aurrean. Kantuak zein Dantzartekoen ikuskizuna iragarri dituzte. Unerik hunkigarriena horixe izango dela aurreratu dute.\nAitzol Aramaio presente egongo da, ohi bezala, Marabillin. Berak eman zion izena proiektuari, etengabe erabiltzen baitzuen berba hori: “Bixitxi marabilli re“, adierazten zuen ondarroarrez. Gaztelerazko mailegua herri hizkeratik hartu dute antolatzaileek, “herrikoitasuna eta mestizajea azpimarratu nahian”. Euren ustez, “artearekiko maitasuna, baikortasuna, bizizaletasuna adierazten ditu marabilli hitzak”. Jaialdiaren beraren filosofia.\nEzohiko jarduerak eta bitxikeriak dakartza Marabilli jaialdiak, bata bestearen atzetik. Jaialdiaren antolatzaileek hartu duten izena da bitxikeria horietako beste bat: Manuelistak. Aitzol Aramaioren ideia batetik atera zuten hori ere. Kirmen Uribe bertako kidea da, eta Aramaioren lagun mina zen. Hark kontatutakoa da afari batean manuelistak izan behar zutela esan zuela Aramaiok. “Hau da, batzuk marxista edo leninista diren legez, gu manuelistak izango ginela. Ondarroan badago Manuel izeneko gizon bat. Jaiekiko lotura handia du, eta oso alaia da. Horrekin zera esan nahi genuen: gu ere Manuel bezain alaiak izango ginela beti”. Helburu horri helduta abiatu zuten jaialdia atzo. Eta, domekara bitartean, etenik gabe ekingo diote.


Ekainaren 23tik 27ra Kalezarko San Juan jaiak Kultur Birako ekimenaren barruan ospatuko dira – Usurbil Eginez\nEkainaren 23tik 27ra Kalezarko San Juan jaiak Kultur Birako ekimenaren barruan ospatuko dira\nAurten ere Kalezarko San Juanak bizi dugun osasun krisialdiaren baitan ospatuko dira eta pasa den asteburuan abiatu zen Kultur Bira ekimenaren barruan kokatuko dira. Antolatu diren ekitaldiak ekainaren 23an hasi eta ekainaren 27an amaituko dira. Ekitaldietara joateko aurrez izen eman behar da, gehienak usurbilkultura.eus webgunetik bideratu dira.\nKalezarko Jai Batzordeak jakinarazi du edukiera kontuengatik ekitaldiak plaza nagusian egin ordez, garai bateko mojen konbentuaren, egun adinekoen auzune berria eraikitzen ari diren pareko eremuan (Haur Eskola ondoan) egingo direla. Bertan karpa bat jarriko dute une honetan plazatik hurbilen duten eremu lau zabalena baita gune hau. Ekitaldiak ospatzeko unean, itxita izango da inguru honetatik igarotzen den bidea, gainerakoan zabalik.\nSan Juan bezperako eskea\nEgungo osasun krisialdira egokitutako San Juan bezperako eskea antolatu dute ekainaren 23an. Ohi bezala, bazkalostean irtetekoak dira etxez etxe. Betiko ibilbidea osatuko dute, bertsolari eta trikitilariekin. Geldialdiak bizilagunekin adostuko dituzte aurrez, etxeetara deituta eta eskea etxe atariotara joatea nahi duten galdetuta. Irizpide honen arabera zehaztuko dute ibilbidea. Bisitatzen dituzten etxe atariak, segurtasun neurriak hartuta egingo dute.\nSan Juan surik ez\nIaz bezala, aurten ere ez da San Juan surik izango, jendea pilatzeko arriskua ikusten baitu Jai Batzordeak: “2019ra arte sua Pikaola inguruan pizten genuen, egun babes ofizialeko etxebizitzak eraikitzen ari diren eremuan. Kalezarko plaza berriz txikiegia litzateke eta beraz, ez dugu surik antolatuko”.\n“Ez dira urte errazak izaten ari”\n“Pandemiak zaildu egin du kale giroari bizirik eustea. Ez dira urte errazak izaten ari. Iaz konfinamendu orokor hartatik atera berritan heldu ginen ekainera; ziurgabetasun handia zegoen eta ekitaldirik ez antolatzea erabaki genuen. Aurtengoan ordea, iazko Kultur Biraren arrakastak erreferentzia gisa balio izan digu. Eta horren emaitza dira, Kultur Bira barruan ospatuko ditugun kultur ekitaldiz hornituriko San Juanak. Festak bizirik mantentzeko erabaki dugu kultur ziklo honen aldeko apustua egitea. Xarma propioa duen Usurbilgo alde zaharrean auzo giro hori mantentzea gure esku dago. Errelebo beharrean gara ordea Jai Batzordean, aurtengo edizioa baliatu asmo dugu belaunaldi aldaketa ematen hasteko. San Juanetatik haratago, saiatuko gara urtean zehar antolatzen eta auzoa egiten. Pozgarria da etorkizuneko Pelaioenea egitasmoan kalezartarrek izango dituen udal ekipamenduaren harira auzo elkartearekin bideratu den lanketa. Aitzakia ona izan da, adin ezberdinetako jendea elkartzeko. Ekimenak antolatzeko jendea gogotsu dagoela ikusi ahal izan dugu”.\n15:00 San Juan eskea Kalezarko plazan.\n19:00 Bertso musikatuen saioa, Haur Eskola ondoko karpan. Parte hartzaileak: Nerea Ibarzabal, Maialen Lujanbio, Unai Iturriaga, Amaia Agirre. Musikariak: Gari Otamendi eta Ixak Arruti. Izen ematea: doan ekainaren 22ra arte, usurbilkultura.eus atarian. Edukiera 30 lagun.\n20:00 Ameba taldearen kontzertua Haur Eskola ondoko karpan. Enara Eizagirre, Aritz Zabaleta, Malen Azpiazu eta Jon Mikel Azpiazu herriko gazteek, Garate Studios-en, Martxel Arkarazoren laguntzaz grabatutako “Elikatuz” diskoaren aurkezpena. Ameba taldearen lehen lana da honakoa eta herrian abiatu duten biraren parte izango da Kalezarko Kultur Biran emango dutena. Izen ematea doan ekainaren 22ra arte, usurbilkultura.eus atarian. Edukiera: 30 lagun.\n12:00 Harri jasotze eta aizkolarien erakustaldia. Izen ematea doan ekainaren 22ra arte, usurbilkultura.eus atarian.18:00 Bakarrizketak: Portillo eta Ñako. Izen ematea doa ekainaren 22ra arte, usurbilkultura.eus atarian. Edukiera: 30 lagun.\n18:00 Bakarrizketak Portillo eta Ñakorekin Haur Eskola ondoko karpan. Izen ematea doa ekainaren 22ra arte, usurbilkultura.eus atarian. Edukiera: 30 lagun.\n20:00 Maddi eta Aneren kontzertua. Izen ematea doan ekainaren 22ra arte, usurbilkultura.eus atarian. Edukiera: 30 lagun.\n10:30 Kalexarko ginkana. Izen ematea: kalezarkojaiak@gmail.com. Partaideak: gai librean mozorrotuta.10 urtetik beherakoek guraso batez lagunduak etorri beharko dute.Talde bakoitzean gehienez 6 pertsona.\n16:00 Marrazki tailerra: haur, gazte eta helduentzat. Bakoitzak bere materiala ekarri beharko du.Sei urtetik beherakoek guraso batez lagunduak etorri beharko dute. Izen ematea doan ekainaren 22ra arte, usurbilkultura.eus atarian. Edukiera: 30 lagun.\n17:30 Ipuin kontaketa saioa Ixabel Agirresaroberekin Kalezarko plazan. Giro euritsuarekin Haur Eskola ondoko karpan egingo da. Sei urtetik beherakoek guraso batez lagunduak etorri beharko dute. Izen ematea doan ekainaren 22ra arte, usurbilkultura.eus atarian. Edukiera: 30 lagun.\nAurrekoa Aurreko sarrera: Ostegun honetan “Eukaliptoaren eragina ingurumenean” hitzaldia Sutegiko auditorioan\nHurrengoa Hurrengo sarrera: Orbeldi Dantza Taldean 2021-22 ikasturterako izen emateko epea gaur amaitzen da


Iazko parte-hartzaile kopuru bera espero dute Azkoitia Azpeitia Maratoi Erdian - Uztarria (Azpeitia)\nIazko parte-hartzaile kopuru bera espero dute Azkoitia Azpeitia Maratoi Erdian\n2011ko mar. 25a, 18:03\nBihar 16:30ean abiatuko da proba, eta ibilbidean egindako hainbat aldaketari esker proba azkarra izatea espero da\nLasterketak iraun bitartean hainbat aldaketa egongo da ibilbidean dauden autobus geltokietan\nXeye Atletismo Taldekoek dena prest dute bihar jokatuko den Azkoitia Azpeitia Maratoi Erdirako. Martxoaren 31n hamar urte beteko dira Diego Garcia atleta azkoitiarra hil zenetik, eta ordutik martxoaren azken larunbatean kirol herrikoia eta elitezkoa uztartzen dituen lasterketak festa giroa zabaltzen du bi herrietako kaleetan.\nUrtero moduan, Diego Garciaren familiak jasoko du 1 zenbakidun dortsala, eta haren oroimenez minutu bateko isilunea gordeko da Azkoitiko irteeran, 16:15ean. Segidan, 16:30ean hasiko da lasterketa.\nAtzo gauean amaitu zen izena emateko epea, eta antolatzaileen esanetan, aurreko urtean bezalaxe, 1.300 parte-hartzaile inguru izango ditu aurtengo probak. Lasterketa egunean ez da egongo izena emateko aukerarik. Txipak dortsalekin batera banatuko dituzte irteera ondoan (Julio Urkijo kalean), eguerdiko 12:00etatik aurrera.\nArropa jasotzeko zerbitzua egongo da helmuga ondoan. Txipa bueltatuz eta dorsala erakutsiz gero, parte-hartzaileek elastiko tekniko bana jasoko dute. Gainera, izena emandakoen artean hainbat opari zozkatuko dute.\nGaur arratsaldean XEYE atletismo taldekoek zirkuitua erautsi diete Keniatik eta Etiopiatik etorritako lasterkariei, tartean Mark Kiptoo, iaz bigarren egin zuena eta bigarren urtez jarraian parte hartuko duen keniarra. Ondoren, Loiolan dagoen Diego Garciaren eskultura ikusten izan dira eta basilika inguruak erakutsi dizkiete bertakoek.\nErakusketa Torre Zurin\nDiego Garciaren heriotzaren 10. urtemuga denez, hark lortu zituen sariak eta trofeoak ikusgai egongo dira gaurtik igandea bitartean, Torre Zuri erakustokian, honako ordutegiarekin: gaur, 18:00etatik 20:00etara, eta bihar eta etzi, 12:00etatik 14:00etara eta 18:00etatik 20:00etara.\nAutobus geltokien aldaketak\nLasterketak iraun bitartean ibilbidean dauden autobus geltokietan hainbat aldaketa egingo dute. Azpeitian, anbulatorio aurreko geltokia ez da erabiliko 15:00etatik 19:00etara. Julian Elorza kalekoa eta Tren Museo ondokoa ere halaxe egongo dira, eta autobusak sahiesbidean geldituko dira, hau da, Tren Museoaren oinezko zubiaren aurrean. Igerilekuko geltokia suhiltzaileen parke aurrera aldatuko dute. Azkenik, Loiolako geltokia trenaren estazio zaharraren aurrera aldatuko dute. Bestalde, Loiolako Hiribidea 15:00etan itxiko dute, eta bide alternatiboa zabalduko dute, 19:00ak bitartean.\nHiru baja garrantzitsu\nXEYE atletismo taldeak adierazi duenez, maratoi erdian espero zituzten hiru lasterkarik ez dute azkenean parte hartuko. Gideon Lekumok, Peter Muriuki eta Doris Changeywo keniarrak dira horiek; adierazi dutenez atzoko egun guztia Nairobiko aireportuan pasa ondoren, ez zuten lortu Europara ekartzeko hegazkinik hartzea.


Hel dezagun Metoro eskutik! - - Tolosaldeko ataria\nHerrikide Ikastetxea 2019-04-05 15:34\nEzinbestekoa. Horrela deskribatuko genuke aste honetako bizipena, eta datorren asteko erronka. Herrikideko ikastetxean urtero bultzatzen den Elkartasun Kanpainaz ari gara. Aurten Metorora (Mozambike) bideratuko dugu gure laguntza, bertako ikasleen hezkuntza sustatu eta hobetzeko helburuarekin, emakumeena bereziki.\nProzesua gorabeheratsua izan da, guztiok dakigunez, ez baita batere erraza, 17-18 urteko ikasle lanpetuen agendan, boluntariotza egiteko denbora aurkitzea. Hala ere, ez dago sari hoberik besteen zoriontasuna baino.\nElkartasun kanpaina hasi berri dugu, eta ilusio eta gogoz ekin diogu aurtengo egitasmoari. Oso aberasgarria da, ikuastea, kanpainaren aurrean gazte eta helduek duten jarrera; adin guztietako gazteek herrialdeari Mozambikeri buruz duten interesa ikustea. Hainbat astetan zehar kanpainaren prestaketan aritu gara eta, gure jomuga lortzearren, zenbait jarduera prestatu ditugu. Horien artean, eskolako atariko orduetan, hainbat hamaiketako saltzen aritu gara. Arratsaldeetan, kafe solidarioa saltzen aritu gara. Pultsera batzuk ere salgai jarri ditugu, Mozambikeko banderarekin.\nGaur egun, gero eta elkartasun ekintza gehiago egiten dira gazteen artean, eta besteak zenbait egoeraren aurrean kontzientziatzeko balio du. Tolosan, adibidez, aisialdi taldekook aritzen gara, hainbat kanpaina egiten: Eguberrietakoa edota aurten egiten ari garen Metorokoa. Eguberrietako kanpainan latak jasotzen ditugu, behar gehiena daukatenei banatzeko, eta Tolosako Abegira joaten gara, bertan laguntzera.\nHelburu nagusia, aurretik prestatutako proiektua aurrera eramatea izaten da, eta taldean elkarri laguntzea ezinbestekoa da. Horrela, elkar lagunduz gero, kanpainak eta jarduera solidarioak hobeto ateratzen dira. Gainera, kanpainan guztion artean lan eginez gero, irabazi gehiago lortzen dira.\nElkartasunak gazteengan duen eragina nabaria da. Balio berriak eskuratzeko balio du, hala nola: enpatia, laguntzeko gogoa, doakotasuna… Izan ere, boluntarioa izateak onura asko ekartzen ditu, besteei laguntzea oso baliagarria delako.\nLaburbilduz, gaur egun beharrezkoa da boluntariook egiten duguna, diru truke izan gabe beste zenbait gauza eskuratzen ditugulako, eta balio handia daukatelako. Gainera, guri balioak emateaz gain, besteentzako onuragarria da, haien egoera hobetzeko. Bizi garen gizartean ezinbestekoa da besteei laguntzeko egitasmoak sustatzea, eta horiek gazteek antolatutakoak izatea. Azken finean, elkartasunak, hau da, besteei laguntzeko jarduerak, indartu egiten du gizabanakoen arteko harreman sarea eta, ondorioz, besteen tokian jartzeko gaitasuna. Abilezia horiek gizarte osasuntsuago, sendoago eta zuzenago bat eratzeko osagai bikainak dira.


Plinio Zaharra - Wikipedia, entziklopedia askea.\npraefectus classis (en)\nEstabia, 79ko abuztuaren 25a (49/59 urte)\nPlinio Gaztea (iloba)\nAntonius Castor (en)\nidazlea, historialaria, naturalista, militarra, poeta, filosofoa eta arte-historialaria\nNatural History (en)\nPlinio Zaharra, egiazko izena Caius Plinius Secundus edo Gaius Plinius Secundus (Comum, gaur egun Italia, 23 - Estabia, Ponpeiatik gertu, 79ko abuztuaren 25a), erromatar idazle, naturalista, historialari eta militarra izan zen. .\nErroman ikasi eta gero eta hogeita hiru urte zuela, Germaniara joan zen bere guda karrera hasteko, hurrengo hamabi urterako iraungo zuena. 57 urtean Erromara itzuli baino lehen, zalditeriaren komandantea zen. Erroman ikasteari ekin zion. 69 urteaz geroztik, Vespasiano enperadorearentzat zenbait kargu eduki zituen Germania eta Hispanian.\n79 urteko abuztuaren 24an, Vesuvio mendiak Ponpeia suntsitu zuen erupzioa izan zenean, gertuko Misenon zegoen. Erupzioa gertutik ikusi nahi zuelako eta Napoliko Badian arriskuan zeuden bere lagunak laguntzeko asmotan, galerak Estabiara bidali zituen. Han hil zen, nonbait itota, 56 urte zituela.\nBehatzaile zorrotza, Plinio Zaharrak zalditeriari buruzko tratatuak, Erromaren historia bat eta baita zenbait kronika historiko idatzi zituen.\nTamalez, ia bere lan guztiak galdu dira bat izan ezik bere Historia Naturala (latinez Naturalis Historia). Lan honetan irakurritako 2.000 libururen laburpena egiten du 37 liburutan. Historia Naturalean antzinako jakintza zientifikoa biltzen du, botanika, zoologia, mineralogia, medikuntza eta etnografia arloetan.\nWikimedia Commonsen badira fitxategi gehiago, gai hau dutenak: Plinio Zaharra\n(Ingelesez) (Latinez) Naturalis Historiaren testua\n(Frantsesez) Plinio Zaharraren edizioak\nMultimedia: Plinius Maior\nISNI: 0000 0001 2321 3947\nBNF: 11887294r (data)\nOpen Library: OL127057A\nGutenberg proiektua: 50041\nAntzinako Erromako historialariak\nAntzinako Erromako militarrak\nAntzinako Erromako idazleak\nAntzinako Erromako filosofoak\nWikipedia:FMIS identifikatzailea duten artikuluak\nOrriaren azken aldaketa: 29 uztaila 2021, 21:05.


500 bideojoko bilduko ditu gaur arratsaldean hasiko den Steam Game Festivalak - Berriak - Game Erauntsia - Bideojokoak euskaraz\n500 bideojoko bilduko ditu gaur arratsaldean hasiko den Steam Game Festivalak\nLander Unzueta | 2021/02/03 18:00 Berriak\nOtsailaren 9ra arte iraungo du. Askotariko jarduerak antolatu dituzte doako demo eskaintzarekin batera.\nAzken urteetan Valvek antolatutako ekimenik arrakastatsuena bueltan da. Steam Game Festival ekitaldiak doako frogak, aurkezpenak, solasaldiak eta zuzenekoak batuko ditu jaialdi digital batean.\nArduradunek jakitera eman dutenez, oraingoan 500 bat demo egongo dira jokatzeko prest. Horietako batzuk iragarri dituzte dagoeneko: Narita Boy, Blunt Force, Hazel Sky edota Black Book bezalako joko desiratuak frogatzeko aukera izango dute Steameko erabiltzaileek.\nEkimena gaurtik otsailaren 9ra egongo da martxan; 19:00etan emango diote hasiera. Egun horietan Valvekoek beraien plataforman ahalbidetu duten orrialdean aurkitu ahalko dira jaialdiaren baitan egongo diren bideojokoak. Bertan bildutakoak laster kaleratuko diren lanak izango dira, hori baita Game Festivalean azaltzeko baldintzetako bat.\nEsan bezala, ezaugarri nagusia doako demoak izango diren arren are gehiago eskainiko du ekimenak. Garatzaileen parte hartzea sustatu nahi du Steamek, eta horretarako horiekin batera aurkezpenak, solasaldiak eta zuzenekoak egingo dituzte ekitaldiak irauten duen egunetan.\nSteam Game Festivalaren bosgarren edizioa izango da hau. Lauhilabetero egiten duten ekimena izatea nahi dute Valvekoek, plataforma digitalaren ikurretako bat bilakatuz horrela. Hori lortzeko, ekimen bakoitzean bildutako lanak guztiz desberdinak izatea bilatzen dute: oraingo honetan parte hartzen duten bideojokoak ezingo dira aurkeztu hurrengo ekimenean. Adi beraz jokoen eskaintzari, eta ez galdu frogatu nahi duzun bideojokoren bat jokatzeko aukera.


Itsasoetako babes guneak arrantza ziurtatzeko gakoak - Zientzia Kaiera\nAmeriketako Estatu Batuen presidentetza uzteko hilabete batzuk baino falta ez zirenean, bat-batean, Barack Obama presidente zenak ezusteko mugimendua egin zuen. 2016ko abuztuan, Hawaiiko Papahanaumokuakea Monumentu Nazionala izeneko itsas babes gunearen zabalera nabarmenki handitu zuen: eremua 360.000 km karratu izatetik 1.510.000 km karratu izatera igaro zen; munduko handienetakoa, hain zuzen, Antartikan dagoen Ross itsasoarekin batera.\nHalako erabakiak, ordea, ez dira beti ongi etorriak sektore guztietan. Kasu horretan, Hawaiiko arrantzaleak kexu azaldu ziren, erabakiak haien interesen kontra jotzen zuelakoan. Aspalditik errepikatzen den prozesua da, kontserbazioaren eta ustiapen ekonomikoaren arteko oreka mantentzea inoiz ez baita erraza.\nEkologo talde batek egindako eredu teoriko baten arabera, ordea, babes gune hauen kudeaketa egokia eginez gero, arrantzaleek ere onura gehiago eskuratuko lituzkete. Ekologian erabiltzen diren eredu matematikoak baliatu dituzte arrainen kopurua, mugimenduak, jaiotze-tasak eta bestelako adierazleak kalkulatzeko. Besteak beste, ondorioztatu dute babes guneetan arrainak hobeto hazten direla. Horrez gain, arrainak zein planktona babes gune horietatik kanpora ateratzen direla ere, arrantzaleen onurako. Arazoari ekiteko eredu hau, arrantzaren kudeaketan erabiltzen diren beste ereduak baino egokiagoak omen dira. Abuztuan argitaratu dute ikerketa, PNAS aldizkarian.\n1. irudia: Ekologoek diote babes eremuak eraginkorrak direla onura ekonomikoak eta ekologikoak aldi berean eskuratzeko. (Argazkia: Matt Alaniz/Unsplash)\nArtikuluan zehaztu dutenez, orain arte arrantzaren kudeaketan “lorpenak eta akatsak” tartekatu dira. Akatsei dagokienean, “zientziaren, politikaren eta kudeaketaren mugak” agerian gelditu direla diote. Adituen aburuz, arreta gehiegi jarri ohi da espezie zehatzetan, ekosistemetan jarri beharrean. Ekologoek arreta berezia jarri dute arrain bazterkinen arazoan, “arrantzaren kudeaketak aurrean duen erronkarik handienetakoa”, zehaztu dutenez.\nArrantzaleek eskuratzen dituzten arrain guztiak ez dira portuetara heltzen, sareetan harrapatutakoaren zati bat ez delako kontsumorako egokia. Fenomeno horri arrain bazterkina deitzen zaio. FAO Nazio Batuen Elikadura eta Nekazaritza Erakundearen estimazioen arabera, arrantzan harrapatutako biomasaren %8 betiko galtzen da.\nHamarretik bat, alferrik\nBatez bestean, FAOk kalkulatu du 7,3 milioi tona galtzen direla urtero. Beste balioespen batzuek zifra handiagoak kalkulatzen dituzte, eta baztertutako biomasa ia 10 milioi tona direla diote. Kopuru handia izanda ere, duela hainbat hamarkada askoz handiagoa zen. 1989an puntu gorenera heldu zen. Urte horretan, arrantzaleek 18,8 milioi tona arrain kareletik behera bota zituzten.\nBazterkinen erdia inguru izkiren eta, oro har, itsas ondoan bizi diren arrainen arrantzan gertatzen da. Kasu hauetan, orokortuta dago arraste arrantza. Ekologistek askotan kritikatu dute arrantza mota hau, itsas hondoan dagoen guztia akabatzen duela argudiatuz.\n2. irudia: Gobernuek kuotak erabili ohi dituzte arrantza arautzeko eta espezieak babesteko. (CC BY-3.0-ES 2012 / EJ-GV / Irekia-Eusko Jaurlaritza/Mikel Arrazola)\nArazo honi aurre egiteko, gobernuek kupoen politika martxan jarri ohi dute. Horren bitartez, orotara arrantzaleek eskuratu ahal dituzten arrainen kopurua gutxitu egiten da, egoera onean zein egoera kaxkarrean dauden espezieak bereizi gabe. Ondorioz, egoera onean dauden espezieen harrapaketak ere gutxitzen dira, eta horrek arrantzaleei kalte ekonomikoa eragiten die.\nEkologoek 2000ko hamarkadaren hasieran AEBtako mendebaldeko kostan gertatutakoa ekarri dute gogora. Orduan, itsas hondoko arrantza ahitu zen, eta arrantzaleek beren harrapaketak asko gutxitu behar izan zituzten, gehiegi ustiatutako espezieek berreskuratzeko aukera izan zezaten.\nOndo diseinatutako babesguneak, espezie ahulen aterpea\nEgoera honen aurrean aterabide bat proposatu dute: itsas eremuak erabiltzea espezierik ahulenak babesteko. “Eredu honen arabera, denak garaile ateratzen dira”, laburbildu du Alan Hastings ekologoak, artikuluaren egile nagusia. UC Davis Unibertsitateko (AEB) aditu honen esanetan, era honetan aukera egongo litzateke arrantzaleek eskuratu nahi dituzten espezieak jasotzeko eta, aldi berean “populazio ahulenak babesteko”.\nArrantza tasa altuegiak nozitu behar dituzten espezie asko bizi iraupen luzea dute, eta ugaltzeko denbora dezente behar dute. Hau, batez ere, garrantzitsua da itsas hondoan bizi diren espezieen kasuan. Egileek ondorioztatu dute itsas eremu babestuetan espezie guztiak, bai ahulak zein indartsuak, askoz hobeto hazten direla, eta, ondorioz, biomasa gehiago sortzen dela.\nIkerketan hainbat espezie hartu dituzte eredutzat. Batetik, arrantzaleek kopuru handitan ustiatzen duten mihi-arraina (Microstomus pacificus), egoera onean dagoen espezie gisa. Bestetik, egoera ez hain onean dauden beste espezieak ikertu dituzte. Hauei gehiegizko arrantzak kalte egin diete: Sebastes alutus, Sebastes crameri, Sebastes paucispinis eta Sebastes ruberrimus espezieak. Guztiak itsas hondoetan bizi diren arrainak dira.\nAdituek diote babestutako eremuek laguntzen dutela mihi-arrainaren arrantza mantentzen eta, aldi berean, ahulagoak diren espezien berreskurapena ahalbidetzen. Horrela, babes eremuen kudeaketa egokia eginez, onura ekonomiko eta ekologikoak bateratzeko bidea zabaltzen dela diote: “orokorrean, eta espezie asko tartean dauden inguruetan, ikusi dugu ondo diseinatutako babes eremuen erabilerarekin eta horietatik kanpo arrantzaren kudeaketa arretatsuarekin onura ekologikoak eta ekonomikoak lortzen direla“, laburbildu dute artikuluan.\nAlan Hastings, Steven D. Gaines, and Christopher Costello. Marine reserves solve an important bycatch problem in fisheries. PNAS 2017 114 (34) 8927-8934; published ahead of print August 9, 2017, DOI:10.1073/pnas.1705169114\nArgitalpen-data: 2017/10/18 · Atala: Dibulgazioa, Kolaborazioak\nAmaia Portugal Azken hamarkadan inork ikusi ez dituen baina bizirik jarraitu dezaketen animalia eta landareen zerrenda egin du Global Wildlife […]\n[…] dio itsasoetako babes guneen kudeaketa egokia eginez gero arrantzaleak ere garaile aterako direla. Ikerketa horren bitartez, ondorioztatu dute babes guneetan arrainak hobeto hazten direla. Horrez gain, arrainak zein planktona babes gune horietatik kanpora ateratzen direla ere, […]


EZKIOko UDALAK HERRITAR GUZTI GUZTIAK KOPLA ZAHARRAK ABESTERA GONBIDATZEN ZAITUZTE OTSAILAren 4an, 2020·02·04\nGANBARA GURASO ELKARTEAK ANTOLATUTA. 2020·01·25\nKATU KOLONIEN KUDEAKETA ETIKOARI BURUZKO TAILERRA. 2020·01·23\nAdministrari lanposturako zerrenda. 2019·12·18\nUrtarrilak 5ean 2020·01·05\nEZKION,ABENDUAK 29an ARRATSALDEKO 17:00tik-20:00tara. 2019·12·29\nEzkioko udala eta Ganbara guraso elkartearen eskutik. 2019·12·21\nABENDUAREN 8an ,EZKIOKO FRONTOIAN -GOIZEKO 10:30etan. 2019·12·08\nARANTZA ETA EZKIOKO PILOTA ESKOLEN ELKARRETARATZEA\nArantza eta Ezkioko pilota eskoleko umeen pilota partidak / KATEGORIAK: 7-8 Urte, 9-10 Urte, 11-12 Urte, 13-14 Urte eta gorakoak.Ondoren bazkaria ARGINDEGI OSTATUAN. Herritar guztiak gonbidatuta zaudete.Animatu eta urbildu!!!!\nBILERA ABENDUAK 4ean,UDALETXEKOA ARETO NAGUSIAN ARRATSALDEKO 19:00etan 2019·12·04\nGAIA: Udalak herritarren erabilerako makinaria erosteko proposamena aurkeztea.\nABENDUAREN 3an 17.30etan Ezkioko plazan. 2019·12·03\nEgitaraua: Herriko dantzarien emanaldia,taldeko argazkia eta mokadutxoa


Euskal Herria Bildu - Espainiako gobernuak traba egiten du, soberan dago\nEspainiako gobernuak traba egiten du, soberan dago\nIkasturte politiko honetan PPren gobernuak are gehiago gogortu ditu bere politika birzentralizatzaileak eta ekonomikoki ultraliberalak. Halaber, Euskal Herriak bizi duen bake prozesuari dagokionez, Rajoyren gobernuak oraindik ez dio heldu gure herrian ireki den garai berriari. Giza eskubideak errespetatzea gainditu gabe daukan ikasgaia da oraindik.\nHiru urte igaro dira ETAk bere jarduera armatua bukatutzat eman zuenetik, baina Espainiako Gobernuak iraganeko jokabideari eusten dio. Are gehiago, lehen bezala, ahal duen guztia egiten ari da bake prozesua eragozteko eta, horrela, orain arte egindako aurrerapenetan atzerakada egon dadin.\nOraindik ere, "dena ETA da" gezurra erabiliz euskal herritarrak mugarik gabe identifikatzen eta atxilotzen jarraitzen du Guardia Zibilak, tortura salaketak daude, Espainiako Auzitegi Nazionalak beren jarduera politikoagatik epaitu eta zigortzen ditu herritarrak, eta euskal presoen egoerak okerrera egin du nabarmen.\nJonathan Powellek eta Martin McGuinnessek Euskal Herrira egindako bisitak oso argi islatzen ditu Espainiako Gobernuaren immobilismoaren ondorioz bake prozesuak dituen zailtasunak.\nHala eta guztiz ere, nazioarteko bi pertsona ospetsu horiek Euskal Herrira etortzea erabaki dute, bake prozesua aurrera eramaten laguntzeko, Alderdi Popularraren helburua prozesua geldiaraztea baita.\nNabaria da politikoki Alderdi Popularra oso eroso zegoela lehengo agertokian, inolako zalantzarik gabe beraren eta besteen sufrimenduak eztabaida politikoa saihesten lagundu eta egoera hari etekin politikoa ateratzen zion.\nGuk oso argi daukagu PPk gero eta babes gutxiago duela euskal gizartean eta etorkizunean ere, seguru gaude euskal jendarteak Alderdi Popularraren jarrera hori gaitzetsi eta zigortuko duela. Inolako zalantzarik gabe, bake prozesua aurrera doa eta aurrera egingo du etengabe, oztopo, zailtasun eta eraso guztien gainetik.\nGiza eskubideen alderako sentsibilitate apur bat daukan edonorentzat, espetxe politika humanizatzea gatazka gainditu eta bakea lortu nahi duen edozein prozesutan hartu beharreko neurri nagusietako bat da.\nHala ere, eta euskal jendartearen gehiengoak arlo horretan aurrerapausoak exijitzen dituen arren, Alderdi Popularraren gobernuak iraganeko jokabideari eusten dio. Mendekuak justizia ordezkatzen du presoekin erabat krudela den espetxe politikan. Eta politika horren krudelkeria sadismo politikotik oso hurbil dago. Bestela, ulergaitza da presoekin hain gorroto handiz jokatzen jarraitzea eta, gainera, horretaz harro agertzea.\nHorri dagokionez, aipamen berezia egin behar diogu preso gaixoek pairatzen duten egoera izugarri larriari. Amaiurreko diputatuak horren lekuko izan dira hainbat espetxetara egin dituzten bisitetan. Presoak hartutako konpromisoak betetzen ari dira eta, dagoeneko, beren jatorritik hurbilen dauden kartzeletara aldatzeko banan-banako eskaerak egiten hasiak dira.\nSakabanaketa garai politiko berri honetan lekurik ez daukan salbuespenezko neurria da. Presoak lehenbailehen ekarri behar dira Euskal Herrira.\nESTATUAK FITXA MUGITU DU\nEstatu eredua egoera kritikoan dago. Espainiar monarkiaren inguruko azken mugimenduek agerian utzi dute Estatuko aparatuen urduritasuna. Gainera, Kataluniako erreferendumaren eguna hurbiltzen den neurrian, gero eta nabariagoa da Estatuaren eta PPren nahiz PSOEren izua.\nKataluniako prozesu subiranista eta Euskal Herrian ikusten diren mugimenduak aldaketak azkartzen ari dira Espainiako estatuan. Gaizki deituriko Trantsizioan inoiz itxi ez zen eztabaida indarrez ireki da berriro.\nAdolfo Suarez hil zenetik gertatu den guztiak oso argi erakusten du Estatuaren asmoa orain dela 40 urteko itunak berregitea dela, Espainiaren eredu zaharraren erabateko gainbehera eta desintegrazioa eragozteko. Badakite Kataluniarik edo Euskal Herririk gabe ez dagoela Espainiarik. Horregatik, Estatuak fitxa mugitu du eta Felipe VI.a jarri du estatuburu. Baina ez digute ziria sartuko. Horrek ez du ezertxo ere aldatzen.\nKataluniako eta Eskoziako erreferendumek nazioarteko agendan sartu dute herrien erabakitze eskubidea. Etorkizunari begira, datorren udazkena giltzarria izango da estaturik gabeko nazio askorentzat. Neurri handi batean, Euskal Herriarentzat ere bai.\nEspainiako estatua gai izango al da, bere historian lehendabiziko aldiz, gure herrien gehiengoaren borondatea errespetatzeko? Hor dago gakoa. Zoritxarrez, gaur gaurkoz Madrilek ez du borondaterik (Euskal Herriari eta Kataluniari) inolako eskaintza demokratikorik egiteko.\nOLDARRALDI BIRZENTRALIZATZAILEA ETA ULTRALIBERALA\nEgoera horren aurrean, eta hasiera-hasieratik porrotera kondenatuta zegoen eredu baten lurralde krisiaren ondorioz, PPren gobernuak oldarraldi birzentralizatzaile bati ekin dio, eta ahalegin guztiak egiten ari da gure burujabetza ahultzeko, horrela euskal jendartea eta haren instituzioak mespretxatuz.\nOrain dela hiru aste, Auzitegi Konstituzionalak baliogabetu egin zituen Euskal Herriko instituzioek ekonomiaren eremuan onartutako hiru arau (BGAEen gaineko EAEko legea, Nafarroako funtzionarioen legea eta energia elektrikoaren ekoizpenaren gaineko zergari buruzko Nafarroako foru legea: energiaren tarifak...), espainiar agintariek haien kontrako helegiteak aurkeztu ondoren. Gainera, asteazkenean jakin genuenez, Auzitegi Konstituzionalak atzera bota du Nafarroako Parlamentuak lan erreformaren kontra jarritako helegite bat. Gaur egun, Nafarroako 10 lege Auzitegi Konstituzionalaren erabakiaren zain daude.\nCarlos Urquijo eta Carmen Alba Espainiako Gobernuak Euskal Herrian dituen ordezkariek 900 helegite edo errekerimendu baino gehiago aurkeztu dituzte gure instituzioek onartutako arauen edo hartutako erabakien kontra (udalak, Batzar Nagusiak, parlamentuak...).\nEta sozioekonomiaren arloan gauza bera gertatzen ari da. Orain dela hiru urte esan genuen eta denborak arrazoia eman digu: PPren politikek desberdintasun sozialak areagotzen dituzte, euren oinarria gehiengoari kentzea eta gutxi batzuei ematea baita.\nAberastasuna gero eta esku gutxiagotan biltzen da. Aberatsak aberatsagoak dira, eta pobreak pobreagoak. Datu estatistikoak oso argiak dira. Espainiako estatua desberdintasun sozialak gehien handitu diren Europako herrialdea da.\nEuropako aginduen aitzakiaz, Alderdi Popularrak deuseztatu egin ditu azken mendean hain nekez lortu ziren eskubide sozial gehienak. Eta esan beharra dago ere bai, PSOEk berak abiatu zuela prozesu hori hainbat urte lehenago.\nPPren gobernuak hartzen dituen neurriak oso kaltegarriak dira Euskal Herriarentzat; gure ekonomia suntsitzen dute, gure eredu soziala eta babes sozialerako edozein proiektu eta ongizate estatua bera ere suntsitzen dute. PPk espekulazioan oinarritutako eredu ekonomiko baten aldeko apustua egiten du. Eta, hain zuzen ere, eredu horrek ekarri gaitu gaur egungo krisi egoerara.\nEta ez hori bakarrik. Legegintzaldiko lehen erdian hartutako neurri sozioekonomikoei eskubide zibil eta demokratikoen arloko murrizketen fasea gehitu zaio orain. Udatik aurrera, bata bestearen atzetik etorriko dira abortuaren erreforma, zigor kodearen erreforma...\nHorren guztiaren aurrean, esan beharra daukagu Espainiako Gobernuak egin behar duen gauza bakarra gure herritarrek eta gure instituzioek demokratikoki hartzen dituzten erabakiak errespetatzea dela. Espainiako Gobernuak traba egiten du eta beraz, soberan dago.